text:
Ditsela tša go Hwetša Lethabo la Lapa
Boledišana le Bana ba Gago ka Thobalano
Alicia, * yo a lego mahlalagading, o re: “Ka dinako tše dingwe ke nyaka go tseba selo se itšego ka thobalano, eupša ke nagana gore ge nka botšiša batswadi ba-ka dipotšišo, ba tla nagana gore ke nyaka go dira selo se itšego seo se sa lokago.”
Inez, mmago Alicia, o re: “Nka thabela go dula fase le morwedi wa-ka gomme ke boledišane le yena ka thobalano, eupša o swaregile kudu ka bophelo bja gagwe. Go thata go hwetša nako yeo a ka kgonago go bolela ka yona.
LEHONO, re dikologilwe ke tsebišo e ntši kudu ka thobalano—thelebišeneng, difiliming le dipapatšong. Go bonala eka lefelo le tee moo taba ye go sa boledišanwego ka yona ka bolokologi ke magareng ga batswadi le bana. Mofsa yo a lego mahlalagading wa kua Canada yo a bitšwago Michael o re: “Ke duma eka batswadi ba ka be ba tseba gore go tšhoša gakaakang e bile go leša dihlong bjang go bolela le bona ka thobalano. Go boledišana le mogwera go bonolo.”
Gantši batswadi ba fo ba ba dika-dika go thoma poledišano ka thobalano go swana le bana. Ka pukung ya gagwe ya Beyond the Big Talk, morutiši wa tša maphelo Debra W. Haffner o re: “Batswadi ba bantši ba mpoditše gore ba reketše bana ba bona puku yeo e bolelago ka thobalano goba mahlalagadi, ba e tlogela ka phaphošing ya mofsa yo a sego a hlwa a tsena mahlalagading gomme ba se ke ba e ahla-ahla le yena le ka mohla.” Haffner o re molaetša wo ba o fago bana o molaleng: “Re nyaka gore o tsebe ka mmele wa gago le ka thobalano; re fo ba re sa nyake go boledišana le wena ka yona.”
Ge e ba o le motswadi, o swanetše go ba le boemo bja kgopolo bjo bo fapanego. Ee, go bohlokwa gore o boledišane le bana ba gago ka thobalano. Ela hloko mabaka a mararo:
Tsela ya lefase ya go hlalosa thobalano e fetogile. James wa nywaga e 20 o re: “Tlhaloso ya thobalano ga e sa le e kopana—ya gore monna le mosadi ba a robala. Ga bjale, go na le thobalano ya go hupa ditho tša pelego, go tsenya ditho tša pelego ka morago, go diriša khomphutha—gaešita le go romelana melaetša le diswantšho tša thobalano ka mogalathekeng.”
Bana ba gago ba ka tla ba kwa tsebišo e fošagetšego e sa le ba banyenyane. Mma yo a bitšwago Sheila o re: “Ba tla kwa ka thobalano kapejana ge ba thoma go tsena sekolo, gomme ba ka se be le pono yeo o nyakago ba e-ba le yona.”
Bana ba gago ba na le dipotšišo ka thobalano eupša ba ka no se gate mogato wa pele ka go boledišana le wena ka yona. Ana wa nywaga e 15 wa kua Brazil o re: “Go bolela therešo, ga ke tsebe gore nka thoma bjang go boledišana le batswadi ba-ka ka thobalano.”
Ge e le gabotse, go boledišana le bana ba gago ka thobalano ke karolo ya boikarabelo bjoo Modimo a go neilego bjona bjalo ka motswadi. (Baefeso 6:4) Ke therešo gore go ka bonala go le thata, go wena le go bana ba gago. Lega go le bjalo, se se kgahlišago ke gore bafsa ba bantši ba dumelelana le Danielle wa nywaga 14, yo a rego: “Re nyaka go botšwa ke batswadi ba rena ka thobalano—e sego morutiši yo a itšego goba lenaneo la thelebišene.” Ka gona, o ka boledišana bjang le bana ba gago ka taba ye e bohlokwa eupša go sego bonolo go bolela ka yona? *
Go ya ka Nywaga ya Bona
Bana ba kwa ka thobalano e sa le ba banyenyane, ntle le ge ba dula lefelong leo le se nago batho. Se se nyamišago le go feta ke gore mo “mehleng ya bofelo,” batho ba kgopo ba tšwela pele ba “fetelela ka bobe.” (2 Timotheo 3:1, 13) Ka manyami, bana ba bantši ba swarwa gampe ke batho ba bagolo ka thobalano.
Ka gona go bohlokwa gore o thome go ruta bana ba gago e sa le ba banyenyane. Mma wa kua Jeremane yo a bitšwago Renate o re: “Ge o ka leta go fihla ba e-ba kgaufsi le go tsena mahlalagading, ba ka no se nyake go bolela ka bolokologi ka baka la dihlong tšeo di tlago le go tsena mahlalagading.” Selo se bohlokwa ke go nea bana tsebišo yeo e lekanego nywaga ya bona.
Bakeng sa bo mapimpana:
Ba rute maina a swanetšego a ditho tša pelego, gomme o gatelele gore ga go na motho yo a swanetšego go swara ditho tšeo. Mma wa kua Mexico yo a bitšwago Julia o re: “Ke thomile go ruta morwa wa-ka ge a be a e-na le nywaga e meraro. Go fo tseba gore barutiši, baledi, goba bana ba bangwe bao ba mo fetago ka bogolo ba be ba ka mo gobatša go be go ntshwenya kudu. O be a swanetše go tseba gore a ka itšhireletša bjang bathong bao a sa ba tsebego.”
LEKA MOKGWA WO: Tlwaetša ngwana wa gago go arabela ka go tia ge motho yo mongwe a leka go bapala ka ditho tša gagwe tša pelego. Ka mohlala, o ka ruta ngwana wa gago gore a re: “Ntlogele! Ke ya go go tlalea!” Kgonthišetša ngwana wa gago gore ka mehla ge a tlalea o dira gabotse—gaešita le ge motho a mo holofetša dimpho goba a mo tšhošetša. *
Bakeng sa bana bao ba tsenago sekolo sa tlasana:
Diriša nywaga ye e le sebaka sa go oketša tsebo ya ngwana wa gago ganyenyane-ganyenyane. Tate yo a bitšwago Peter o re: “Pele o thoma poledišano nyakišiša pele go bona gore ke’ng seo ba šetšego ba se tseba le ge e ba ba nyaka tsebišo e oketšegilego. O se ke wa gapeletša poledišano. E tla fo itlela ge e ba ka mehla o fetša nako o na le bana ba gago.”
LEKA MOKGWA WO: E-ba le dipoledišano tše kopana le bona ka mehla, go e na le go ba le ‘poledišano e telele.’ (Doiteronomio 6:6-9) Ka tsela ye o ka se ke wa imetša bana ba gago ka tsebišo. Go feta moo, ge ba gola ba tla ba le tsebo yeo e nyakegago go ya ka nywaga ya bona.
Bakeng sa bana bao ba lego mahlalagading:
Ga bjale ke nako ya go kgonthišetša gore ngwana wa gago o tseba ka mo go lekanego mabapi le dika tša thobalano nameng, maikwelong le boitshwarong. Ana wa nywaga e 15, yo a tsopotšwego pejana, o re: “Kua sekolong bašemane le banenyana ba šetše ba robalana e le feela go itloša bodutu. Ke nagana gore bjalo ka Mokriste, ke nyaka tsebo e lekanego mabapi le taba ye. Gaešita le ge go bolela ka thobalano go ka leša dihlong, ke selo seo ke swanetšego go tseba ka sona.” *
Temošo: Bafsa ba lego mahlalagading ba ka efoga go botšiša dipotšišo ka gobane ba boifa gore batswadi ba bona ba ka ba gononela gore ba itshwara gampe. Se ke seo tate yo mongwe yo a bitšwago Steven a ilego a se lemoga. O re: “Morwa wa rena o be a sa lokologe go boledišana le rena ka thobalano. Eupša ka morago re ile ra lemoga gore o be a nagana gore re gononela boitshwaro bja gagwe. Re ile ra mmotša ka tsela e kwagalago gore ga re boledišane le yena ka thobalano ka gobane re gononela boitshwaro bja gagwe; re be re fo ba re nyaka go kgonthišetša gore o hlamilwe gabotse go kgona go swaragana le tutuetšo yeo e mo dikologilego.”
LEKA MOKGWA WO: Go e na le go hlaba mofsa yo a lego mahlalagading ka dipotšišo tše lebanyago ka taba e itšego mabapi le thobalano, mmotšiše gore barutwana-gotee le yena ba nagana’ng ka taba yeo. Ka mohlala, o ka re: “Batho ba bantši lehono ba nagana gore thobalano ya go hupa ditho tša pelego ga se thobalano ya kgonthe. Na barutwana-gotee le wena ba ikwa ka tsela yeo?” Dipotšišo tše bjalo tše sa lebanyego di ka dira gore mofsa yo a lego mahlalagading a bolele ka bolokologi a be a ntšhe le pono ya gagwe tabeng ye.
Go Fenya go Ikwa o sa Lokologe
Ke therešo gore go boledišana le bana ba gago ka thobalano ke o mongwe wa mediro e thata ya botswadi yeo o swanetšego go e dira. Eupša maiteko a gago a tla putswa. Mma yo a bitšwago Diane o re: “Ge nako e dutše e e-ya, poledišano ga e sa le thata gakaalo, gomme go boledišana le ngwana wa gago ka thobalano e ka ba sebaka sa go aga segwera.” Steven, yo a tsopotšwego pejana, o dumela seo. O re: “Go ba bonolo go boledišana ka ditaba tšeo go lego thata go bolela ka tšona tše bjalo ka thobalano ge e ba o agile mokgwa wa go boledišana ka bolokologi ka taba efe le efe yeo e tšwelelago ka lapeng,” gomme o tlaleletša ka gore: “Go ikwa o sa lokologe ga go felele sa ruri, eupša go boledišana ka bolokologi ke selo se bohlokwa ka lapeng leo le tiilego la Bokriste.”
^ ser. 3 Maina sehlogong se a fetotšwe.
^ ser. 11 Sehlogo se se tla bontšha go nyakega ga gore o boledišane le bana ba gago ka thobalano. Sehlogo sa nakong e tlago sa lelokelelo le se tla ahla-ahla kamoo o ka rutago bana ba gago mekgwa e mebotse ya boitshwaro dipoledišanong tše bjalo.
^ ser. 16 E tšerwe go letlakala 171 la puku ya Ithute go Morutiši yo Mogolo, e gatišitšwego ke Dihlatse tša Jehofa.
^ ser. 19 Bakeng sa go boledišana le ngwana yo a lego mahlalagading ka thobalano, diriša dikgaolo 23-26, 29-31 tša puku ya Dipotšišo tša Bafsa le Dikarabo tše Šomago, Bolumo 1, goba dikgaolo 1-5, 28, 29, le 33 tša puku ya Questions Young People Ask—Answers That Work, Bolumo 2, tše di gatišitšwego ke Dihlatse tša Jehofa.
IPOTŠIŠE GORE . . .
Bala ditlhaloso tše di latelago tšeo di tšwago go bafsa go dikologa lefase, gomme o ipotšiše dipotšišo tšeo di sepedišanago le tšona.
“Batswadi ba-ka ba mpotša gore ke bale dihlogo tšeo di bolelago ka thobalano gomme ke tle go bona ge ke e-na le potšišo. Eupša ke duma ge nkabe ba boledišana le nna ka mo go oketšegilego ka taba ye.”—Ana, wa Brazil.
O nagana gore ke ka baka la’ng go le bohlokwa go boledišana le ngwana wa gago go e na le go fo re a bale dihlogo goba dipuku tšeo di bolelago ka thobalano?
“Ke tseba dilo tše dintši tšeo di fapogilego ka thobalano—dilo tšeo ke dumelago gore tate ga a di tsebe. A ka tšhoga ge nka mmotšiša ka tšona.”—Ken, wa Canada.
Ngwana wa gago a ka ba a boifa eng mabapi le go bolela le wena ka dilo tšeo di mo tshwenyago?
“Ge mafelelong ke e-ba le sebete sa go botšiša batswadi ba-ka ka thobalano, ba ile ba fetola ka tsela yeo o ka rego ke ya go ntatofatša, ba mpotšiša gore, ‘Ke ka baka la’ng o ka botšiša ka taba yeo? Na go na le seo se diregilego?’”—Masami, wa Japane.
Ge ngwana wa gago a go botšiša potšišo mabapi le thobalano, tsela yeo o arabago ka yona e ka bula mojako bjang wa go ba le dipoledišano nakong e tlago goba e ka o tswalela bjang?
“Ke tla thušega ge batswadi ba-ka ba ka nkgonthišetša gore ge ba be ba le nywageng ye ke lego go yona, ba be ba ipotšiša dipotšišo tše di swanago le tša-ka le gore ke ga tlhago gore le nna ke botšiše dipotšišo tše bjalo.”—Lisette, wa Fora.
O ka dira bjang gore ngwana wa gago a ikwe a lokologile ge a boledišana le wena ka thobalano?
“Mma o be a mpotšiša dipotšišo ka thobalano—eupša ka segalo se se kgahlišago sa lentšu. Ke nagana gore se se bohlokwa, gore ngwana a se ke a nagana gore o a ahlolwa.”—Gerald, wa Fora.
O diriša segalo se bjang sa lentšu ge o boledišana le ngwana wa gago ka thobalano? Na go nyakega gore o lokiše tabeng ye?


c: text/html

text:
THUTO 12
Modiro wa Rena wa Boboledi o Rulagantšwe Bjang?
Pejana ga lehu la gagwe, Jesu o ile a tsebatša gore: “Ditaba tše tše dibotse tša Mmušo di tla bolelwa lefaseng ka moka gore e be bohlatse go ditšhaba tšohle, ke moka bofelo bo tla tla.” (Mateo 24:14) Eupša modiro wo wa boboledi wa lefase ka bophara o be o tla phethwa bjang? Ka go latela mohlala woo Jesu a o beilego ge a be a le lefaseng.—Luka 8:1.
Re leka go ikgokaganya le batho malapeng a bona. Jesu o ile a tlwaetša balatedi ba gagwe go bolela ditaba tše dibotse ka ntlo le ntlo. (Mateo 10:11-13; Ditiro 5:42; 20:20) Baebangedi bao ba lekgolong la pele la nywaga ba be ba abetšwe mafelo a itšego ao ba bego ba swanetše go bolela go ona. (Mateo 10:5, 6; 2 Bakorinthe 10:13) Le lehono modiro wa rena wa boboledi o rulagantšwe gabotse, gomme phuthego e nngwe le e nngwe e abelwa lefelo le itšego leo e swanetšego go le akaretša. Se se dira gore re kgone go phethagatša thomo ya Jesu ya gore re “bolele bathong le go nea bohlatse bjo bo feletšego.”—Ditiro 10:42.
Re katanela go hwetša batho kae le kae moo ba ka hwetšwago gona. Jesu gape o beile mohlala ka go bolela le batho mafelong a batho bohle, a bjalo ka hleng ga lewatle goba sedibeng sa setšhaba. (Mareka 4:1; Johane 4:5-15) Le rena re boledišana le batho ka Beibele kae le kae moo re kgonago—ditarateng, mafelong a kgwebo, diphakeng goba ka mogala. E bile re boledišana le baagišani ba rena, bao re šomago le bona, bao re tsenago le bona ka klaseng le metswalo ya rena ge re hwetša sebaka sa go dira bjalo. Maiteko a ka moka a dirile gore batho ba dimilione lefaseng ka bophara ba kwe “ditaba tše dibotse tša go phološa.”—Psalme 96:2.
Na o ka nagana ka motho yo mongwe yo o ka ratago go boledišana le yena ka ditaba tše dibotse tša Mmušo wa Modimo le seo ditaba tšeo di se bolelago ka bokamoso bja gagwe? O se ke wa timana ka molaetša wo wa kholofelo. O botše ba bangwe kapejana ka mo o ka kgonago!
“Ditaba tše dibotse” tšeo di swanetšego go bolelwa ke dife?
Dihlatse tša Jehofa di ekiša bjang mohlala wa Jesu wa go dira boboledi?
Ithute ka mo go Oketšegilego
DIKANEGELO TŠA DILO TŠE DI DIREGILEGO
Dihlatse tša Jehofa—Di Rulaganyeditšwe go Tsebatša Ditaba tše Dibotse
Dihlatse tša Jehofa di tsebja kudu ka modiro wa tšona wa lefase ka bophara wa go ruta ka Beibele. Modiro wo o rulaganywa, wa hlahlwa le go thekgwa bjang ka ditšhelete?

robotstxt: allowed

filter: keep


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Mateo 6:1-34
6 “Šetšang gore le se ke la bontšha go loka+ ga lena pele ga batho e le gore le bonwe ke bona; go sego bjalo le ka se hwetše moputso go tšwa go Tatago lena yo a lego magodimong.2 Ka gona, ge o yo nea dimpho tša kgaugelo,+ o se ke wa letša phalafala+ pele ga gago, go etša ge baikaketši ba dira disinagogeng le mekgotheng, e le gore ba godišwe ke batho. Ruri ke re go lena: Ba hwetša moputso wa bona ka botlalo.3 Eupša wena, ge o nea dimpho tša kgaugelo, a seatla sa gago sa le letshadi se se ke sa tseba se se dirwago ke sa le letona,4 gore dimpho tša lena tša kgaugelo e be tša sephiring. Ke moka Tatago lena yo a bonago sephiring o tla le putsa.+5 “Le gona, ge le rapela, le se ke la etša baikaketši, gobane ba rata go rapela ba eme+ disinagogeng le magahlanong a ditsela tše dikgolo gore ba bonwe ke batho.+ Ruri ke re go lena: Ba hwetša moputso wa bona ka botlalo.6 Lega go le bjalo, wena ge o rapela, tsena phapošing+ ya gago gomme ge o tswaletše mojako wa gago, rapela Tatago yo a lego sephiring.+ Ke moka Tatago yo a bonago sephiring o tla go putsa.7 Eupša ge o rapela, o se ke wa boaboetša dilo tše di swanago,+ go etša ge batho ba ditšhaba ba dira, gobane ba akanya gore ba tla kwewa ka go diriša ga bona mantšu a mantši.8 Ka gona le se ke la itshwantšha le bona, gobane Modimo Tatago lena o tseba gore ke dilo dife tšeo le di nyakago+ le pele le mo kgopela.9 “Ka gona, le swanetše go rapela ka tsela ye:+“‘Tatago rena wa magodimong, leina la gago+ a le kgethagatšwe.+10 Mmušo wa gago a o tle.+ Thato ya gago a e direge+ le mo lefaseng bjalo ka ge e direga legodimong.+11 Re nee lehono dijo* tša rena tša letšatši le,+12 o re lebalele melato ya rena, bjalo ka ge le rena re lebaletše bao ba nago le melato go rena.+13 O se re tsenye molekong,+ eupša o re hlakodiše go yo kgopo.’+14 “Gobane ge e ba le lebalela batho dikarogo tša bona, Tatago lena wa legodimong le yena o tla le lebalela;+15 anthe ge e ba le sa lebalele batho dikarogo tša bona, Tatago lena le yena a ka se le lebalele dikarogo tša lena.+16 “Ge le ikona dijo,+ tlogelang go ba le difahlego tše di nyamilego go swana le baikaketši, gobane ba šošobanya difahlego tša bona gore ba bonale bathong gore ba ikona dijo.+ Ruri ke re go lena: Ba hwetša moputso wa bona ka botlalo.17 Eupša wena, ge o ikona dijo, tlotša hlogo o hlape sefahlego sa gago,+18 e le gore o bonale o ikona dijo go Tatago yo a lego sephiring,+ e sego go batho. Ke moka Tatago yo a bonago sephiring o tla go putsa.19 “Tlogelang go ipolokela matlotlo+ lefaseng, moo tshwele le ruse di jago, le moo mahodu a thubago a utswa.20 Go e na le moo, ipolokeleng matlotlo legodimong,+ moo tshwele le ge e le ruse di sa jego,+ le moo mahodu a sa thubego a utswa.21 Gobane moo letlotlo la gago le lego gona, ke moo pelo ya gago le yona e tlago go ba gona.22 “Lebone la mmele ke leihlo.+ Ka gona, ge e ba leihlo la gago le lokile,* gona mmele wa gago ka moka o tla taga.23 Eupša ge e ba leihlo la gago le le kgopo,+ gona mmele wa gago ka moka o tla swifala. Ge e ba seetša se se lego go wena e le leswiswi e le ka kgonthe, gona leswiswi leo ke le legolo gakaakang!+24 “Ga go yo a ka bago lekgoba la marena a mabedi, gobane o tla hloya yo mongwe a rata yo mongwe+ goba o tla kgomarela yo mongwe a nyatša yo mongwe. Le ka se be makgoba a Modimo le a Mahumo.+25 “Ka lebaka le ke re go lena: Tlogelang go belaelela+ meoya* ya lena ge e le ka seo le tlago go se ja goba seo le tlago go se nwa goba go belaelela mebele ya lena ge e le ka seo le tlago go se apara.+ Na moya* ga o bohlokwa go feta dijo gomme na mmele ga o bohlokwa go feta diaparo?+26 Šetšang ka kelohloko dinonyana+ tša legodimo; ga di bjale peu goba go buna goba go kgobela dintlong tša polokelo. Lega go le bjalo, Tatago lena wa legodimong o a di fepa. Na ga le bohlokwa go di feta?+27 Ke mang go lena yo ka go ba yo a belaelago, a ka oketšago tekanyo ya bophelo bja gagwe ganyenyane?*+28 Le gona, tabeng ya diaparo, ke ka baka la’ng le belaela? Ithuteng ka matšoba a naga ao a bitšwago dilili,+ kamoo a golago ka gona; ga a itapiše e bile ga a ohle;29 eupša ke re go lena gaešita le Solomone+ letagong la gagwe ka moka ga se a ka a tšhepha bjalo ka le lengwe la ona.30 Bjale ge e ba Modimo a apeša dimela tša naga ka mokgwa woo, tšeo di lego gona lehono gomme gosasa tša lahlelwa ka sebešong, na a ka se upše a apeša lena kudu, lena ba tumelo e nyenyane?+31 Ka gona le ka mohla le se ke la belaela+ la re: ‘Re tla ja’ng, ra nwa’ng goba ra apara’ng?’32 Gobane tše ka moka ke dilo tše ditšhaba di di phegelelago ka phišego. Tatago lena wa legodimong o a tseba gore dilo tše ka moka le a di nyaka.+33 “Ka gona, tšwelang pele le tsoma Mmušo pele le toko ya gagwe+ gomme dilo tše tše dingwe ka moka le tla di okeletšwa.+34 Ka gona le ka mohla le se ke la belaela ka letšatši le le latelago,+ gobane letšatši le le latelago le tla ba le dipelaelo tša lona. Letšatši le lengwe le le lengwe le lekanwe ke bošula bja lona.


text:
BAFSA BA A BOTŠIŠA
Nka Dira’ng ge e ba go na le Bolwetši bjo bo Ntshwenyago?—(Karolo 2)
Malwetši a tla ka mehutahuta.
Batho ba bangwe ba a bonagala gore ba a babja mola ba bangwe dihlabi tša bona di tsebja ke bona feela.
Malwetši a mangwe a tla ka sewelo mola a mangwe e le a sa ruri gomme a tliša ditlhohlo letšatši le letšatši.
A mangwe a ka alafega goba a kaonefala, mola a mangwe a mpefala le go feta—mohlomongwe e bile a bea bophelo bja motho kotsing.
Bafsa ba swarwa ke malwetši a mehutahuta bjalo ka ge go bontšhitšwe mo. Sehlogong se, o tla bala ka bafsa ba bane bao ba lebanego le ditlhohlo tše bjalo. Ge e ba le wena o tshwenywa ke bolwetši, o ka homotšwa ke mantšu a bona.
GUÉNAELLE
Nna ke thatafalelwa ke go amogela gore ga ke kgone go dira dilo tše dingwe. Ke duma go dira dilo tše dintši, eupša letšatši le lengwe le le lengwe ke swanelwa ke go amogela boemo bja ka.
Ke swerwe ke bolwetši bja motor-neuromuscular disorder, bjoo bo thibelago bjoko bja ka go botša mmele wa ka seo o swanetšego go se dira. Ka dinako tše dingwe ditho tša ka tša mmele, go tloga hlogong go fihla maotong, di a thothomela goba tša se šome. Ke thatafalelwa ke go dira dilo tše bonolo, tše bjalo ka go sepela, go bolela, go bala, go ngwala le go kwešiša batho ge ba bolela. Ge go tloga go le thata, bagolo ba phuthegong ya gešo ba rapela le nna. Ge ba dira seo, gateetee ke ikwa ke le kaone.
Ge ke welwa ke diteko le ge e le dife, ke bona gore Jehofa Modimo ka mehla o a nthuša. Ga ke nyake gore bolwetši bja ka bo nthibele go mo hlankela ka mo go feletšego. Morero wa ka o mogolo ke go thuša batho ba bangwe go ithuta ka kholofetšo e lego ka Beibeleng ya gore kgauswinyane Jehofa Modimo o tla fetoša lefase le gore e be paradeise, moo re ka se hlwego re sa tlaišega.—Kutollo 21:1-4.
Seo o ka naganago ka sona: Go etša Guénaelle, ke ka ditsela dife o ka kwelago ba bangwe bohloko?—1 Bakorinthe 10:24.
ZACHARY
Ge ke be ke na le nywaga e 16, go ile gwa hwetšwa gore ke na le mohuta o šoro kudu wa kankere ya bjoko. Dingaka di ile tša mpotša gore ke tlo hwa ka morago ga dikgwedi tše seswai feela. Ga e sa le go tloga ka nako yeo ke be ke fo leboga ge bosele.
Ka baka la moo dirurugi tša kankere di lego gona, ga bjale lehlakore la ka le letona ga le šome. Ka ge ke sa kgone go sepela, go swanetše go dula go na le motho ka gae gore a nthuše go dira se le sela.
Go mpefala ga bolwetši bja ka go dirile gore ke thatafalelwe ke go bolela gabotse. Ke be ke le motho wa matšato yo a bego a thabela go bapala ka meetseng, basketball le volleyball. Ka ge ke le yo mongwe wa Dihlatse tša Jehofa, ke be ke le mafolofolo bodireding bja Bokriste. Ke nagana gore batho ba bantši ga ba kwešiše gore go bjang go se sa kgona go dira dilo tšeo o di ratago kudu.
Mantšu ao a begilwego go Jesaya 57:15 a a nkgothatša ka gobane a nkgothišetša gore Jehofa Modimo o thekga bao ba ‘setlegilego moyeng’ le gore o na le taba le bona. Le gona lengwalo la Jesaya 35:6 le na le kholofetšo ya Jehofa ya gore ke tla kgona go sepela gape gomme ka mo hlankela ke phetše gabotse mmeleng.
Gaešita le ge ka dinako tše dingwe go le thata kudu go lebeletšana le bolwetši bja ka, ke kgodišegile gore Jehofa o a nthekga. Ka thapelo, ke phela ke na le motho yo nka bolelago le yena ge ke ikwa ke nolegile moko goba ke boifa gore ke tla hwa. Ga go na selo seo se ka nkaroganyago le lerato la Jehofa.—Baroma 8:39.
Zachary o hlokofetše a na le nywaga e 18, dikgwedi tše pedi ka morago ga gore go boledišanwe le yena. Tumelo ya gagwe kholofetšong ya gore Modimo o tla mo tsošetša lefaseng la paradeise e ile ya dula e tiile go fihla mafelelong.
Seo o ka naganago ka sona: Go etša Zachary, thapelo e ka go thuša bjang gore o dule o le leratong la Modimo?
ANAÏS
Ge ke be ke na le matšatši a sego kae feela, madi a ile a tšhologela bjokong bja ka gomme seo sa nkgolofatša mmele ka moka, kudukudu maoto.
Lehono ke kgona go sepela monabo o mokopana ka seikokotlelo, eupša gantši ke diriša setulo sa digole. Le gona ke ngangega mešifa, e lego seo se dirago gore ke thatafalelwe ke go dira dilo tša go swana le go ngwala.
Ka ntle le go gateletšwa ke bolwetši bja ka, kalafo yeo ke e dirišago le yona e na le ditlhohlo. E sa le e eba nna, ke ya go šidullwa matšatši a mmalwa mo bekeng. Ke ile ka dirwa ophareišene e kgolo la mathomo ge ke be ke na le nywaga e mehlano gomme ga e sa le go tloga ka nako yeo ke ile ka dirwa tše dingwe tše tharo. Diophareišene tše pedi tša mafelelo di be di le thata kudu ka gobane ke ile ka se be gae ka dikgwedi tše tharo e le gore ke kaonefale.
Lapa la gešo le nthuša kudu. Re sega gotee, e lego selo seo se nthušago ge ke ikwa ke nolegile moko. Mma le bana bešo ba nthuša gore ke bogege gabotse, ka ge nka se kgone go dira seo ke nnoši. Ke kwešwa bohloko ke gore ga ke kgone go rwala dieta tša dikwaikwai. Eupša nkile ka dira seo gatee ge ke be ke sa le ngwana ka go abula ke tsentše diatla ka gare ga dieta, ka moka ka gae re ile ra segišwa ke seo!
Ke leka go se dulele go tshwenyega ka bolwetši bja ka. Ke ithuta maleme a mangwe. Ke kgona go rutha gaešita le ge ke sa kgone go bapala maphotong. Ka ge ke le yo mongwe wa Dihlatse tša Jehofa, ke rata go ya bodireding gore ke abelane le ba bangwe tumelo ya ka. Go bonagala batho ba ntheetša ka kelohloko ge ke bolela le bona.
Batswadi ba ka ba ile ba nthuta ke sa le yo monyenyane gore bolwetši bja ka ke bja nakwana. Ga e sa le go tloga ka nako yeo, ke ile ka ba le tumelo go Jehofa le kholofetšong ya gagwe ya gore o tla fediša tlaišego ka moka, go akaretša le ya ka. Se se nnea matla a gore ke se ke ka lapa.—Kutollo 21:3, 4.
Seo o ka naganago ka sona: Go etša Anaïs, ke ka ditsela dife o ka kgaotšago go dulela go nagana ka bolwetši bja gago?
JULIANA
Ke na le bolwetši bjo bohloko bjo bo dirago gore mašole a mmele a hlasele disele tša mmele bjoo bo ka kgomago pelo, maswafo le madi. Bo šetše bo kgomile dipshio tša ka.
Ke be ke na le nywaga e lesome ge go be go hwetšwa gore ke na le lupus, e lego bolwetši bjoo bo mpakelago dihlabi, go lapa le go fetofetoga ga maikwelo. Ka dinako tše dingwe ke ikwa ke se na mohola.
Ge ke be ke na le nywaga e 13, yo mongwe wa Dihlatse tša Jehofa o ile a etela ka gae. O ile a mpalela Jesaya 41:10, yeo go yona Jehofa Modimo a rego: “O se ke wa boifa gobane ke na le wena. . . . Ruri ke tla go swara ka go tia ka seatla sa ka sa le letona sa toko.” Ka nako yeo ke ile ka thoma go ithuta Beibele le Dihlatse tša Jehofa. Lehono, ka morago ga nywaga e seswai, ke hlankela Modimo ka pelo ka moka e bile ke ikemišeditše go se dumelele bolwetši bja ka bo ntaola. Ruri Jehofa o mphile “matla a fetago a tlwaelegilego” e le gore ke dule ke thabile!—2 Bakorinthe 4:7.
Seo o ka naganago ka sona: Lengwalo la Jesaya 41:10 le ka go thuša bjang gore o dule o thabile, go etša ge le thušitše Juliana?
Ithute ka mo go Oketšegilego
DIPUKU LE DIPOROUTŠHA
Na Tlaišego e tla ka ya Fela?
Beibele e re Modimo o hloile go hloka toka e bile o tloga a rata batho. Seo se ka go hola bjang?


text:
JW LIBRARY SIGN LANGUAGE
JW Library Sign Language Features
Lenaneo la JW Library Sign Language ke lenaneo la semmušo la Dihlatse tša Jehofa. O ka kgona go taonelouta, go rulaganya le go bapala dibidio tša polelo ya diatla go jw.org.
Bogela bidio ya Beibele, dipuku le dipukwana ka polelo ya diatla. O ka di taoneloutela sedirišweng sa gago sa elektroniki gore o kgone go di bogela le ge o se inthaneteng. Bogela diswantšho tše kgahlišago tša mebala le go nyaka dilo gabonolo.
Go Bonolo go le Diriša
Letlakala leo le go išago Beibeleng le tla tšweletša dipuku tša Beibele tšeo e lego karolo ya Phetolelo ya Lefase le Lefsa. O ka bogela ditemana tšeo di sa hlwago di eba karolo ya Phetolelo ya Lefase le Lefsa eupša di tšwelela dipukung goba dipukwaneng tša polelo ya diatla. Letlakala la Mathomong le bontšha dipuku, dipukwana le dibidio tšeo di hwetšagalago go jw.org.
Hwetša Mangwalo ao a Tsopotšwego Kapejana
Ge o bogetše bidio, kgotla konotswana ya Beibele. Bidio e tla ema ganyenyane ge o sa nyaka lengwalo leo le tsopotšwego le go le bogela. Boela morago go bogela bidio yeo o bego o e bogetše mathomong.
Go Taonelouta Dibidio Gabonolo
Dibidio tšeo di sego tša taoneloutwa di tšwelela ka mebala ya go swiswala. Kgotla bidio gore e thome go taonelouta go jw.org. Kgotla konotswana ya Taonelouta ka Moka gore o taoneloute dibidio ka moka. Kgotla bidio yeo o nyakago go e phumola nako e telele.
Go Beakanya Sekgoba
O ka kgetha go taonelouta bidio e kgolo goba e nyenyane. Ge eba sedirišwa sa gago se na le mo o ka lokelago karata ya SD, o ka kgetha go taoneloutela bidio sedirišweng sa gago sa elektroniki goba karateng ya SD.
Go Bapala Dibidio Gabonolo
Diriša maswao a a bonolo go laola tsela yeo o bapalago dibidio ka yona:
Kgotla ka menwana e mebedi: Go bapala goba go emiša bidio.
Kgwathela ka go le letshadi: Go fetela go e latelago.
Kgwathela ka go le letona: Go boela go yeo e fetilego.
Kgwathela godimo: Go oketša lebelo leo bidio e bapalago ka lona. (Se ga se gona mo sedirišweng sa Android.)
Kgwathela fase: Go fokotša lebelo leo bidio e bapalago ka lona. (Se ga se gona mo sedirišweng sa Android.)
Kgotla gatee: Bontšha goba o ute dikonotswana tša go bapala bidio.
Tšeo di sa Tlago
Lelokelelo la dibidio
Dibidio tšeo di sa tšwago go bapalwa
Thušo bakeng sa dipolelo tša diatla tše oketšegilego
Thušo bakeng sa Windows 8
Thušo
Ge o eba le mathata ka go diriša lenaneo la JW Library Sign Language, hle tlatša le go romela fomo ya rena ya inthaneteng go hwetša thušo. online help form.


text:
BAFSA BA A BOTŠIŠA
Na ke Phošo Gore Batho ba Bong bjo bo Swanago ba Ratane?
David yo a nago le mengwaga e 23 o re: “Ge ke dutše ke gola, e nngwe ya dilo tše di bego di nthatafalela e be e le go lwantšhana le go ikwa ke kgahlegela batho ba bong bjo bo swanago le bja ka. Ke be ke nagana gore e be e no ba selo sa nakwana, eupša le gona bjale ke sa ikwa ka tsela yeo.”
David ke Mokriste yo a nyakago go kgahliša Modimo. Na a ka kgona go kgahliša Modimo ge e ba a ikwa a kgahlegela batho ba bong bjo bo swanago le bja gagwe? Modimo o lebelela bjang batho bao ba ratanago le batho ba bong bjo bo swanago le bja bona?
Ke eng seo Beibele e se bolelago?
Tsela yeo batho ba lebelelago batho bao ba ratanago le batho ba bong bjo bo swanago le bja bona e ka fapana go ya ka ditšo goba go ya ka mehla yeo batho ba phelago go yona. Eupša Bakriste ga ba laolwe ke dikgopolo tše di tumilego goba “go išwa kua le kua ke phefo e nngwe le e nngwe ya thuto.” (Baefeso 4:14) Go e na le moo, ba lebelela boitshwaro bja go ratana ga batho ba bong bjo bo swanago (le boitshwaro le ge e le bofe bjo bongwe) ka tsela yeo bo hlaloswago ka Beibeleng.
Melao ya Beibele ya mabapi le go ratana ga batho ba bong bjo bo swanago e kwagala gabotse. Lentšu la Modimo le re:
“O se ke wa robala le motho yo motona ka tsela yeo o robalago le mosadi ka yona.”—Lefitiko 18:22.
“Modimo [o] ba [gafetše] dikganyogong tše di hlabišago dihlong tša go robala ga monna le mosadi, gobane le ba batshadi ba bona ba fetošitše tsela ya bona ya tlhago gore e be e fapanego le tlhago.”—Baroma 1:26.
“Le se ke la timetšwa. Ge e le diotswa goba barapedi ba medimo ya diswantšho goba dihlotlolo goba banna ba ba boloketšwego merero yeo e sego ya tlhago goba banna ba ba robalago le banna, goba mahodu goba batho ba megabaru goba matagwa goba ba maroga goba bahlakodi ba ka se je bohwa bja mmušo wa Modimo.”—1 Bakorinthe 6:9, 10.
Melao ya Modimo e diretšwe batho ka moka, e ka ba bao ba ratago batho ba bong bjo bo swanago le bja bona goba bao ba ratago batho ba bong bjo bo sa swanego le bja bona. Ge e le gabotse, batho ka moka ba swanetše go ba le boitshwaro e le gore ba se ke ba dira dilo tšeo di sa kgahlišego Modimo.—Bakolose 3:5.
Na seo se bolela gore . . . ?
Na seo se bolela gore Beibele e re ruta gore re hloye di-gay?
Aowa. Ge e le gabotse, Beibele ga e re rute gore re hloye motho le ge e le ofe, e ka ba e le gay goba e se yona. Eupša e re botša gore re ‘phegelele khutšo le batho bohle,’ go sa šetšwe tsela yeo ba phelago ka yona. (Baheberu 12:14) Ka gona, ke phošo go tlaiša batho bao ba ratanago le batho ba bong bjo bo swanago le bja bjona, go ba hloya goba go ba swara ka tsela le ge e le efe e mpe.
Na seo se bolela gore Bakriste ba swanetše go lwantšhana le melao yeo e dumelelago batho ba bong bjo bo swanago gore ba nyalane?
Beibele e re botša gore molao wa Modimo ka lenyalo ke gore monna a nyalane le mosadi. (Mateo 19:4-6) Lega go le bjalo, melao ya batho tabeng ya gore batho ba bong bjo bo swanago ba nyalane e theilwe dipolotiking e sego boitshwarong bjo bobotse. Beibele e botša Bakriste gore ba se ke ba thekga dipolotiki. (Johane 18:36) Ka baka leo, ga ba thekge goba ba lwantšhana le melao ya mmušo ya mabapi le go nyalana ga batho ba bong bjo bo swanago goba go ratana ga bona.
Eupša go thwe’ng ge e ba . . . ?
Eupša go thwe’ng ge e ba gona bjale motho yo mongwe a ratana le motho wa bong bjo bo swanago le bja gagwe? Na motho yoo a ka fetoga?
Ee. Ge e le gabotse, ba bangwe lekgolong la pele la nywaga ba ile ba fetoga! Ka morago ga gore Beibele e bolele gore bao ba ratanago le batho ba bong bjo bo swanago le bja bona ba ka se je bohwa bja Mmušo wa Modimo, e re: “Seo ke se ba bangwe ba lena le bego le le sona.”—1 Bakorinthe 6:11.
Na seo se bolela gore batho bao ba tlogetšego go ratana le batho ba bong bjo bo swanago le bja bona, le ganyenyane ga ba sa ikwa ba nyaka go dira dilo tšeo ba bego ba di dira? Aowa. Beibele e re: “Le apare semelo se sefsa seo ka tsebo e nepagetšego se mpshafatšwago.” (Bakolose 3:10) Go dira diphetogo bophelong ga go fele.
Eupša motho a ka dira’ng ge e ba a nyaka go phela ka melao ya Modimo eupša a sa ikwa a rata batho ba bong bjo bo swanago le bja gagwe?
Go no swana le maikwelo le ge e le afe, motho a ka kgetha gore o dira eng ka tsela yeo a ikwago ka yona. Bjang? Beibele e re: “Tšwelang pele le sepela ka moya gomme le ka se ke la phetha kganyogo ya nama le gatee.”—Bagalatia 5:16.
Temana yeo ga e re motho a ka se be le kganyogo ya nama. Go e na le moo, ge motho yoo a tiiša tswalano ya gagwe le Modimo ka go dula a bala Beibele le go rapela, a ka kgona go lwantšhana le dikganyogo tše di fošagetšego.
David yoo go boletšwego ka yena mathomong o hweditše gore seo ke therešo—kudukudu ka morago ga gore a botše batswadi ba gagwe bao e lego Bakriste bothata bja gagwe. O re: “Ge nkabe ke ile ka bolela le bona e sa le ka pela, nkabe ke ile ka ipshina ka bofsa bja ka, ka gobane ka morago ga gore ke bolele le bona ke ile ka ikwa ke imologile.”
Ge re phela ka go dumelelana le melao ya Jehofa, re hwetša lethabo. Re kgodišegile gore ‘e lokile, e thabiša pelo,’ e bile “go [e] lota go na le moputso o mogolo.”—Psalme 19:8, 11.
Ithute ka mo go Oketšegilego
PHAFOGA!
Na Lenyalo e fo ba Tlemo ya Segwera?
Ithute kamoo dikarolo tšeo Modimo a di abetšego monna le mosadi lenyalong di ka ba thušago gore ba atlege le go thaba.


text:
Modimo
Bakreste, Bajuda, le Bamoslem ba dumela gore Modimo ke o tee yo a lego Tate yo maatla ka moka, Mohlodi wa legodimo le lefase, wa tšohle tše di bonwago le tše de sa bonwego. GENESI (Tlhôlô)
1:1 Mathomong Modimo o hlodile legodimo le lefase
1:2 Lefase le be le gobelane le se na selo; godimo ga bodiba go le leswiswi; moya wa Modimo o alametše meetse.
1:3 Modimo a re: Seetša a se be gona! Seetša sa na sa ba gona.
1:4 Modimo a bona seetša e le se botse; mme a aroganya seetša le leswiswi.
1:5 A re seetša ke Mosegare; leswiswi a re ke Bošego. Ya ba mantšiboa, ya ba moso, tšatši la pele.
1:6 Modimo a re: A go be le leratadima gare ga meetse le meetse; e be go aroganya meetse le meetse.
1:7 Mme Modimo a dira leratadima. Meetse a ka tlase ga leratadima a a aroganya le meetse a ka godimo ga lona. Mme gwa ba bjalo.
1:8 Modimo. lo a re leratadima ke Legodimo. Ya ba mantšiboa, ya ba moso, tšatši labobedi.
1:9 Modimo a re: Meetse a ka tlase ga legodimo a a kgobokane felo gotee, gore go bonale mo go omilego. Mme gwa ba bjalo.
1:10 Modimo a re mo go omilego ke Lefase; mogobe wa meetse a re ke Lewatle. Mme Modimo a bona e le mo gobotse. " Modimo a re: Lefase a le mele bjang le dimela tša go enywa peu, le dihlare tša dienywa, tše di yago ka mehuta ya tšona ge di tšweletša dienywa tše di nago le dipeu. Mme Modimo a bona e le mo gobotse.
1:11 Ke mo lefase le medišitšego bjang le dimela tša go enywa dipeu di eya ka mehuta ya tšona, le dihlare tše di yago ka mehuta ya tšona di tšweletša dienywa tše di nago le dipeu. Mme Modimo a bona e le mo gobotse.
1:13 Ya ba mantšiboa, ya ba moso, tšatši la boraro.
1:14 Modimo a re: Lerateng la legodimo a go be le dietša tša go aroganya masegare le mašego, tša go ba ditaetšo tša mabaka le tša matšatši le tša nywaga.
1:15 E be dietša lerateng la legodimo tša go bonegela lefase. Mme gwa ba bjalo.
1:16 Ke mo Modimo a dirilego dietša tše pedi tše kgolo, seetša se segolo sa go buša mosegare, le seetša se senyenyane sa go buša bošego; a dira le dinaledi.
1:17 Dietša tše o di beile lerateng la legodimo, ya ba tša go bonegela lefase,
1:18 le tšago buša mosegare le tša go buša bosego, tša go aroganya seetša le leswiswi. Mme Modimo a bona e le mo gobotse.
1:19 Ya ba mantšiboa, ya ba moso, tšatši la bone.
1:20 Modimo a re: Meetse a a nyeunye dinyeunya tše di phelago, le nonyana di fofe godimo ga lefase di lebane le lerata la legodimo.
1:21 Ke mo Modimo a hlodilego dihlapi tše kgolo, le nyabanyabe ya diphedi ka moka tše di nyeunyago meetseng di eya ka mehuta ya tšona, le dinonyana ka moka tša diphego di eya ka mehuta ya tšona. Mme Modimo a bona e le mo gobotse.
1:22 Modimo a na a di šegofatša a re: Tswalang le ate le tlale meetseng a lewatle; nonyana tšona di ate faseng.
1:23 Ya ba mantšiboa, ya ba moso, tšatši la bohlano.
1:24 Modimo a re: Lefase a le tšweletše diphedi di eya ka mehuta ya tšona, diruiwa le digagabi le diphoofolo tša naga di eya ka mehuta ya tšona. Mme gwa ba bjalo.
1:25 Ke mo Modimo a dirilego diphoofolo tša naga di eya ka mehuta ya tšona, le diruiwa di eya ka mehuta ya tšona, le digagabi ka moka tša nageng di eya ka mehuta ya tšona. Modimo a bona e le mo gobotse.
1:26 Bjale Modimo a re: A re direng motho ka go swantšha ka rena, a swane le rena; a buše dihlapi tša lewatle le nonyana tša godimo, le diruiwa, le lefase ka moka, le digagabi ka moka tše di gagabago lefaseng.
1:27 Ke mo Modimo a bopilego motho, a mmopa ka go itshwantšha, a mmopa ka go swantšha ka yena Modimo; a ba bopa monna le mosadi.
1:28 Modimo a ba šegofatša, a bolela le bona a re: Tswalang le ate, tlalang lefase, le le fenye le buše hlapi tša lewatle le nonyana tsa godimo, le nyabanyaba yohle ya diphedi mo faseng.
1:29 Modimo a re: Sedio, ke le neile dimela ka moka tsa go enywa peu tša mo lefaseng kamoka, le dihlare tšohle tse di lego mo go lona tša dienywa tša dipeu tša tšona; e be dijo tša lena,
1:30 1e tsa diphoofolo ka moka le nonyana tšohle tša godimo, le tšohle tše di gagabago mo lefaseng di na le moya o phelago. Ke di neile dimela ka moka tše ditala e be dijo tša tšona. Mme gwa ba bjalo.
1:31 Ya re ge Modimo a lebelela tšohle tše a di dirilego, a bona e le tše botse kudu. Ya ba mantšiboa, ya ba moso, tšatši la go selela.
2:1 Ke gona go phethega ga legodimo le ga lefase le ga makoko ohle a tšona.
2:2 Ka letšatši la go šupa Modimo a ba a phethile modiro wa gagwe wo a o dirilego; mme ka tšatši la go šupa a khutša a
feditše modiro wa gagwe ka moka wo a o dirilego.
2:3 Mme tšatši la go šupa Modimo o le šegofaditše a le dira le lekgethwa, ka gobane ka lona o khutšitše a feditše modiro wa gagwe ka moka wa tlholo wo a o dirilego.
2:4 Šedi ditaba tša tlholo ya legodimo le lefase, tša mehleng ya ge Morena Modimo a dira lefase le legodimo.
Methopo[lokiša | edit source]
Bibele Kgatišo ya boraro 1988 - Lekgotla La Bibele La Afrika-Borwa 1986


text:
BAFSA BA A BOTŠIŠA
Tlholo Goba Tlhagelelo?—Karolo 4: Nka Hlalosa Bjang Tumelo ya ka ka Tlholo?
O dumela tlholo, eupša o dikadika go bolela ka yona le ba bangwe ge o le sekolong. Mohlomongwe dipuku tša gago tša sekolo di dumelelana le tlhagelelo gomme o tshwenyegile ka gore barutiši le barutwanagotee le wena ba tla dira metlae ka wena. O ka bolela bjang ka kgodišego le go kgona go hlalosa seo o se dumelago ka tlholo?
O ka kgona!
Seo o ka se naganago: ‘Ga ke bohlale kudu mo nka kgonago go bolela ka thutamahlale le go boledišana le ba bangwe ka tlhagelelo.’ Ye ke tsela yeo Danielle a ilego a ikwa ka yona ka nako e nngwe. O oketša ka gore: “Ke be ke hloile taba ya go fapana ka dikgopolo le morutiši wa ka le barutwanagotee le nna.” Diana le yena o dumela ka gore: “Ke be ke gakanega kudu ge ba ngangišana gomme ba diriša mantšu a boima a thutamahlale.”
Lega go le bjalo, maikemišetšo a gago ga se go fo fenya dingangišano. Le gona ditaba tše dibotse ke gore ga go hlokege gore o be bohlale kudu le go tseba thutamahlale gore o kgone go hlalosa ka mo go kwagalago gore dilo ka moka di bopilwe.
Keletšo: Diriša tlhaloso e bohlale yeo e hwetšwago ka Beibeleng go Baheberu 3:4 e rego: “Ntlo e nngwe le e nngwe e agwa ke motho, eupša yo a agilego dilo ka moka ke Modimo.”
Kgarebe yeo e bitšwago Carol ge e nea mabaka ka mangwalo e diriša molao wo wa motheo wa Baheberu 3:4 e re: “Ipone ka leihlo la kgopolo o sepela sethokgweng seo se raraganego. Ga go na le leswao la gore go na le batho moo. Ke moka ge o lebelela fase o bona toothpick. Ke eng seo se ka tlago monaganong wa gago? Batho ba bantši ba ka re: ‘Go na le motho yo a fetilego moo.’ Ge e ba selo se senyenyane sa go se re selo go swana le toothpick se ka hlatsela go ba gona ga batho, go thwe’ng ka legohle le tšohle tšeo di lego go lona?”
Ge yo mongwe a re: “Ge e ba tlholo e le selo sa therešo, gona ke mang a bopilego Mmopi?”
O ka araba ka gore: “Taba ya gore ga re kwešiše ditaba ka moka ka Mmopi ga e re gore ga a gona. Ka mohlala, o ka ba o sa tsebe histori ya motho yo a hlamilego selefouno ya gago, eupša o dumela ka mo go feletšego gore e hlamilwe ke motho yo a itšego, na ga go bjalo? [Dumelela karabo.] Go na le mo gontši mo re ka ithutago ka Mmopi. Ge e ba o ka rata go tseba, nka thabela go go botša seo ke ithutilego sona ka yena.”
Dula o itokišitše
Beibele e bolela gore o swanetše go dula o “loketše go ikemela pele ga yo mongwe le yo mongwe yo a nyakago lebaka la kholofelo e lego go lena, eupša le dira bjalo ka moya o boleta le ka tlhompho e tseneletšego.” (1 Petro 3:15) Ka gona, ela hloko dintlha tše pedi—seo o se bolelago le kamoo o se bolelago ka gona.
Seo o se bolelago. Lerato la gago go Modimo le bohlokwa, ka gona le ka go hlohleletša go bolela ka yena. Eupša go fo bolela gore o rata Modimo e ka se be mo go lekanego go kgodiša batho gore Modimo ke yena Mmopi wa dilo ka moka. Go kaone go diriša mehlala ya dilo tša tlhago go bontšha gore go a kwagala go dumela tlholo.
Kamoo o se bolelago ka gona. Bolela ka go ikholofela, eupša o se ke wa bontšha lenyatšo le go tšeela dikgopolo tša ba bangwe fase. Batho ba ka theetša pono ya gago ge o bolela ka hlompho ka ditumelo tša bona le go amogela gore ba na le tokelo ya go itirela diphetho.
“Ke nagana gore go bohlokwa go se bolele ka tsela ya go gegea le go se itire yo a tsebago kudu. Poledišano e ka se atlege ge e ba o ka bolela ka lenyatšo le go tšeela ba bangwe fase.”—Elaine.
Dilo tšeo di ka go thušago go hlalosa tumelo ya gago
Mofsa yo a bitšwago Alicia o re: “Ge e ba re sa lokišetša, re ka fo nyaka go homola e le gore re se segwe ke batho.” Ka ge Alicia a bontšhitše, go lokišetša e sa le pele go bohlokwa gore o tle o atlege. Jenna o bolela gore: “Ke ikwa ke lokologile kudu go bolela ka tlholo ge ke na le mohlala o bonolo le wo o lokišeditšwego gabotse wo nka o dirišago go thekga tumelo ya ka ka tlholo.”
Re ka hwetša kae mehlala e bjalo? Bafsa ba bantši ba atlegile ka go diriša dilo tše di latelago:
Na Dilo tše di Phelago di Bopilwe?
The Origin of Life—Five Questions Worth Asking
The Wonders of Creation Reveal God’s Glory (bidio)
Lelokelelo la dihlogo tšeo di rego: “Na di Hlamilwe?” tšeo di tšwelelago go makasine wa Phafoga! (ngwala mantšu a rego: “Na di Hlamilwe” [o akaretše ditsebjana] lepokisaneng la nyaka go BOKGOBAPUKU BJA INTHANETENG.)
Diriša BOKGOBAPUKU BJA INTHANETENG go dira nyakišišo e oketšegilego.
O ka hwetša thušo gape ka go hlahloba dihlogo tše di fetilego tša lelokelelo la dihlogo tša “Tlholo goba Tlhagelelo?”
Karolo 2: Ke ka Baka La’ng re Swanetše go Belaela Tlhagelelo?
Keletšo: Kgetha mehlala yeo e go kgodišago. Go tla ba bonolo go e gopola, gomme o tla kgona go bolela ka yona o kgodišegile. Itlwaetše tsela yeo o tlago go hlalosa tumelo ya gago ka yona.
Go dula o itokišeleditše go lwela ditumelo tša gago go swana le go itokišeletša go fetoga ga boemo bja leratadima


text:
Na go na le Motho yo a ka Tsebago Gore ge e le Gabotse Beibele e Ngwadilwe ke Mang?
Karabo ya Beibele
Batho ba bantši ba botšwa gore re ka se kgodišege gore Beibele e ngwadilwe ke mang. Eupša Beibele e hlalosa ka mo go kwagalago gore e ngwadilwe ke mang.
Dikarolo tše dingwe tša yona di thoma ka mantšu a bjalo ka gore, “mantšu a Nehemia,” “pono [ya] Jesaya” le “lentšu la Jehofa le ile la tlela Joele.”—Nehemia 1:1; Jesaya 1:1; Joele 1:1.
Bangwadi ba bantši ba Beibele ba dumela taba ya gore ba ngwadile ka leina la Jehofa, yena Modimo a nnoši wa therešo, le gore ba be ba hlahlwa ke yena.
Baporofeta bao ba ngwadilego Mangwalo a Seheberu ba ngwadile ka makga a fetago a 300 gore: “Se ke seo Jehofa a se boletšego.” (Amose 1:3; Mika 2:3; Nahume 1:12) Bangwadi ba bangwe ba Beibele ba hweditše molaetša wa Modimo ka barongwa.—Sakaria 1:7, 9.
Beibele e ngwadilwe ke banna ba 40 nywageng e 1 600. Banna ba bangwe ba ngwadile dipuku tše fetago e tee tša Beibele. Ge e le gabotse, Beibele ke bokgobapuku bjo bonyenyane bja dipuku tše 66. E na le dipuku tše 39 tša Mangwalo a Seheberu, ao batho ba bantši ba rego ke Testamente ya Kgale, le dipuku tše 27 tša Mangwalo a Bakriste a Segerika, ao gantši a bitšwago Testamente e Mpsha.
Ithute ka mo go Oketšegilego
DITABA TŠE DIBOTSE TŠE DI TŠWAGO GO MODIMO!
Na Beibele e Bolela Therešo?
Ge eba Beibele e ngwadilwe ke Modimo, e swanetše go ba puku ya moswananoši yeo e kilego ya ngwalwa.


text:
THUTO 13
Timotheo o be a Nyaka go Thuša Batho
Timotheo e be e le lesogana leo le bego le thabela go thuša batho. O ile a ya dinageng tše dintši gore a yo thuša batho ba bangwe. Ka baka la se, o ile a ba le bophelo bjo bo kgahlišago kudu. Na o ka rata go kwa ka seo?—
Mmago Timotheo le makgolo wa gagwe ba ile ba mo ruta ka Jehofa
Timotheo o goletše motseng wo o bitšwago Lisitara. Ge e be e sa le yo monyenyane, makgolo wa gagwe e lego Loisa le mmagwe e lego Yunise, ba ile ba thoma go mo ruta ka Jehofa. Ge Timotheo a dutše a gola, o ile a nyaka go thuša ba bangwe go ithuta ka Jehofa.
Ge Timotheo e be e sa le lesogana, Paulo o ile a mo kgopela gore a sepele le yena go yo bolela ditaba tše dibotse mafelong a mangwe. Timotheo o ile a dumela go sepela le yena. O be a itokišeleditše go yo thuša ba bangwe.
Timotheo o ile a ya le Paulo motseng o mongwe wa kua Matsedonia wo o bitšwago Thesalonika. E le gore ba fihle moo, ba ile ba swanelwa ke go sepela ka maoto nako e telele ke moka ba namele sekepe. Mafelelong ge ba fihlile moo, ba ile ba thuša batho ba bantši go ithuta ka Jehofa. Eupša batho ba bangwe ba ile ba galefa gomme ba leka go ba gobatša. Ka gona Paulo le Timotheo ba ile ba swanelwa ke go tloga moo ke moka ba yo ruta mafelong a mangwe.
Ka morago ga dikgwedi tše itšego, Paulo o ile a kgopela Timotheo gore a boele Thesalonika go yo hlola bana babo bona ba moo. Go be go nyakega sebete gore a boele motseng woo o kotsi! Eupša Timotheo o ile a boela moo ka gobane o be a tshwenyegile ka bana babo ba moo. O ile a tlela Paulo le ditaba tše dibotse. Bana babo bona ba Thesalonika ba be ba tšwela pele gabotse therešong!
Timotheo o ile a šoma le Paulo ka nywaga e mentši. Paulo o kile a ngwala gore go be go se na motho yo mongwe ka ntle le Timotheo yoo a bego a ka mo romela go yo thuša diphuthego. Timotheo o be a rata Jehofa le batho.
Na le wena o rata batho le go nyaka go ba thuša go ithuta ka Jehofa?— Ge e ba go le bjalo, gona o ka ba le bophelo bjo bo thabišago le bjo bo kgahlišago kudu go fo swana le Timotheo!


text:
THUŠO BAKENG SA LAPA | LENYALO
Kamoo le ka Boledišanago ka Mathata
TLHOHLO
Na ge wena le molekane wa gago le boledišana ka mathata le feleletša le sa kwane go feta ge le be le thoma poledišano ya lena? Ge e ba go le bjalo, le ka kaonefatša boemo bja lena. Lega go le bjalo, sa pele, o swanetše go tseba gore mekgwa ya banna ya go bolela ga e swane le ya basadi. *
SEO O SWANETŠEGO GO SE TSEBA
Gantši basadi ba rata go bolela ka bothata pele ba ka kwa tharollo. Ge e le gabotse, ka dinako tše dingwe go fo bolela e ba yona tharollo ya bothata.
“Ke ikwa gakaone ge ke ntšhitše sa mafahleng gomme ke tseba gore monna wa ka o a nkwešiša. Ke ikwa gakaone kudu ka morago ga ge ke boletše—gantši seo se direga ka morago ga metsotswana re boledišane.”—Sirppa. *
“Ga ke kgone go lebala ka bothata bjoo ge e ba ke sa hwetše sebaka sa go hlalosetša monna wa ka ka tsela yeo ke tlogago ke ikwa ka yona. Ke ikwa ke imologile ge nka bolela ka bothata.”—Ae-Jin.
“Go bjalo ka ge eka ke mošomo wa maphodisa. Ge ke le gare ke bolela, ke sekaseka kgato e nngwe le e nngwe ya bothata gomme ke leka go hwetša modu wa bjona.”—Lurdes.
Banna ba sekametše tabeng ya go nagana ka ditharollo. Seo se a kwagala ka ge go lokiša dilo go dira gore monna a ikwe a na le mohola. Go nea ditharollo ke tsela ya monna ya go bontšha mosadi wa gagwe gore a ka ithekga ka yena ge a nyaka thušo. Ka gona banna ba a gakanega ge ditharollo tšeo ba di neago di sa amogelwe. Monna yo a bitšwago Kirk o re: “Ga ke kwešiše gore o ka bolela bjang ka bothata mola o sa nyake tharollo!”
Eupša puku ya The Seven Principles for Making Marriage Work e lemoša ka gore “kwešišo e swanetše go tla pele ga tharollo. Pele o ka šišinya tharollo, o swanetše o tsebiše molekane wa gago gore o tloga o bona le go kwešiša seo a lebeletšanego le sona. Gantši ga se gore molekane wa gago o kgopela tharollo—o fo nyaka go theetšwa.”
SEO O KA SE DIRAGO
Bakeng sa banna: Itlwaetše go theetša ka kelohloko. Monna yo a bitšwago Tomás o re: “Ka dinako tše dingwe ka morago ga gore ke theetše ke ipotša gore, ‘Seo ga se a hola ka selo.’ Eupša gantši e ba e le sona seo mosadi wa ka a se hlokago—go theetšwa.” Monna yo a bitšwago Stephen le yena o dumelelana le seo. O re: “Ke hwetša go le kaone kudu go tlogela mosadi wa ka a ntšha sa mafahleng ntle le go mo tsena ganong. Gantši ge a fetša o mpotša gore o ikwa a le kaone kudu.”
Leka se: Nakong e tlago ge o boledišana le mosadi wa gago ka bothata bjo itšego, phema go lekega go nea keletšo o sa kgopelwa. Mo lebelele ka mahlong gomme o theetše ka kelohloko seo a se bolelago. Dumelelana le yena ka hlogo. Hlalosa ka boripana seo a se bolelago go bontšha gore o a mo kwa. Monna yo a bitšwago Charles o re: “Ka dinako tše dingwe mosadi wa ka o fo nyaka go tseba gore ke a mo kwešiša le gore ke ema le yena.” Molao wa motheo wa Beibele: Jakobo 1:19.
Bakeng sa basadi: Botša monna wa gago seo o nyakago a se dira. Mosadi yo a bitšwago Eleni o re: “Re ka letela gore balekane ba rena ba tsebe seo re se nyakago, eupša ka dinako tše dingwe re swanetše go ba hlalosetša seo re se nyakago.” Mosadi yo a bitšwago Ynez o šišinya mokgwa o latelago: “Nka re, ‘Go na le selo seo se ntshwenyago seo nka ratago gore o ntheetše ge ke go hlalosetša sona. Ga ke nyake gore o se rarolle eupša ke nyaka feela gore o kwešiše kamoo ke ikwago ka gona.’”
Leka se: Ge monna wa gago a akgofela go go nea tharollo ya bothata, o se ke wa phetha ka gore ga a go naganele. Go ka direga gore o leka go go thuša. Mosadi yo a bitšwago Ester o re: “Go e na le gore ke tenege, ke leka go kwešiša gore monna wa ka o na le taba le nna e bile o nyaka go ntheetša eupša ke feela gore o nyaka go nthuša.”—Molao wa motheo wa Beibele: Baroma 12:10.
Bakeng sa bobedi bja lena: Re rata go swara ba bangwe ka tsela yeo re nyakago go swarwa ka yona. Lega go le bjalo, e le gore le atlege ge le boledišana ka mathata, o swanetše go ela hloko tsela yeo molekane wa gago a nyakago gore o mo sware ka yona. (1 Bakorinthe 10:24) Monna yo a bitšwago Miguel o bea ditaba ka tsela ye, o re: “Ge e ba o le monna yo a nyetšego, ikemišetše go theetša. Ge e ba o le mosadi yo a nyetšwego, ikemišetše go fela o theetša ditharollo. Ge e ba bobedi bja lena le ka ikemišetša go ba le tekatekano, le tla holega ka moka ga lena.”—Molao wa motheo wa Beibele: 1 Petro 3:8.
^ par. 4 Mekgwa yeo re tla e hlalosago mo e ka no se šome go banna le basadi ka moka bao ba lego lenyalong. Lega go le bjalo, melao ya motheo yeo e ahlaahlwago sehlogong se e ka thuša yo mongwe le yo mongwe yo a lego lenyalong gore a kwešiše le go boledišana le molekane wa gagwe gabotse.
^ par. 7 Maina sehlogong se a fetotšwe.


text:
KGAOLO YA LESOMESENYANE
Dula o Le Kgauswi Le Jehofa
1, 2. Re ka hwetša kae tšhireletšego lehono?
ANKE o nagane o sepela ka ntle go na le ledimo. Go thoma go swiswala, go ba le magadima e bile go kwagala modumo o matla wa magadima. Go se go ye kae pula e thoma go tšhologa. O nyaka moo o ka ikutago gona. O thaba gakaakang ge mafelelong o hwetša lefelo le le šireletšegilego le leo le omilego!
2 Re boemong bjo bo swanago lehono. Maemo a lefase a mpefala le go feta. O ka ipotšiša gore: ‘Nka hwetša kae tšhireletšego?’ Mopsalme o ngwadile gore: “Ke tla botša Jehofa ka re: ‘O setšhabelo sa ka le sebo sa ka, o Modimo wa ka yo ke tlago go mmota.’” (Psalme 91:2) Ee, Jehofa a ka re imolla mathateng a rena gona bjale, le gona o re holofetša bokamoso bjo bo kgahlišago.
3. Re ka dira’ng gore Jehofa a re šireletše?
3 Jehofa a ka re šireletša bjang? A ka re thuša go lebeletšana le bothata le ge e le bofe bjo re nago le bjona, le gona o matla kudu go feta motho le ge e le ofe yo a ka lekago go re gobatša. Gaešita le ge gona bjale re ka diragalelwa ke dilo tše mpe, re ka kgodišega gore Jehofa o tla lokiša dilo tšeo di senyegilego nakong e tlago. Beibele e re kgothaletša gore re “duleng leratong la Modimo.” (Juda 21) Re swanetše go dula re le kgauswi le Jehofa gore a re thuše dinakong tše thata. Eupša re ka dira seo bjang?
ARABELA LERATONG LA MODIMO
4, 5. Jehofa o bontšhitše bjang gore o a re rata?
4 E le gore re dule re le kgauswi le Jehofa, re swanetše go lemoga kamoo a re ratago ka gona. Nagana ka dilo ka moka tšeo Jehofa a re diretšego tšona. O re neile lefase le lebotse gomme a le tlatša ka dimela le diphoofolo tše di kgahlišago. Le gona o re neile dijo tše dibose le meetse a hlwekilego. Jehofa o diriša Beibele go re ruta leina la gagwe le dika tša gagwe tše di kgahlišago. Go feta moo, o bontšhitše gore o a re rata ka go romela Morwa wa gagwe yo a rategago, e lego Jesu, mo lefaseng gore a tlo re hwela. (Johane 3:16) Le gona ka baka la sehlabelo seo, re na le kholofelo e kgahlišago ka bokamoso.
5 Jehofa o re neile Mmušo wa Mesia, e lego mmušo wa legodimong woo kgauswinyane o tlago go fediša tlaišego ka moka. Mmušo woo o tla fetoša lefase paradeise, moo batho ka moka ba tlago go phela ka khutšo e bile ba thabile ka mo go sa felego. (Psalme 37:29) Tsela e nngwe yeo Jehofa a bontšhitšego ka yona gore o a re rata ke ka go re ruta tsela e kaone ya go phela gona bjale. Le gona o re botša gore re mo rapele, e bile o dula a ikemišeditše go theetša dithapelo tša rena. Jehofa o bontšhitše gabotse gore o rata yo mongwe le yo mongwe wa rena.
6. O swanetše go arabela bjang leratong la Jehofa?
6 O swanetše go arabela bjang leratong la Jehofa? Mmontšhe gore o leboga dilo ka moka tšeo a go diretšego tšona. Ka manyami, batho ba bantši lehono ga ba leboge. Go be go le bjalo le nakong ya ge Jesu a be a le mo lefaseng. Nakong e nngwe, Jesu o ile a fodiša balephera ba lesome, eupša ke o tee feela yo a ilego a mo leboga. (Luka 17:12-17) Re nyaka go swana le monna yo a ilego a leboga Jesu. Ka mehla re nyaka go leboga Jehofa.
7. Re swanetše go rata Jehofa gakaaka’ng?
7 Re swanetše go bontšha le gore re rata Jehofa. Jesu o boditše barutiwa ba gagwe gore ba swanetše go rata Jehofa ka pelo ka moka, moya ka moka le ka monagano ka moka. (Bala Mateo 22:37.) Seo se bolela’ng?
8, 9. Re ka bontšha Jehofa bjang gore re a mo rata?
8 Na go lekane go fo bolela gore re rata Jehofa? Aowa. Ge e ba re rata Jehofa ka pelo ka moka, moya ka moka le ka monagano ka moka, re tla bontšha ka ditiro tša rena gore re a mo rata. (Mateo 7:16-20) Beibele e ruta ka mo go kwagalago gore ge e ba re rata Modimo, re tla kwa ditaelo tša gagwe. Na go thata go dira seo? Aowa, ka gobane “ditaelo tša [Jehofa] ga di boima.”
9 Ge re ekwa Jehofa, re a thaba le go kgotsofala bophelong. (Jesaya 48:17, 18) Eupša ke’ng seo se tlago go re thuša go dula re le kgauswi le Jehofa? Anke re boneng.
TŠWELA PELE O BATAMELA KGAUSWI LE JEHOFA
10. Ke ka baka la’ng o swanetše go tšwela pele o ithuta ka Jehofa?
10 Go tlile bjang gore o be mogwera wa Jehofa? Ka go ithuta Beibele, o tseba Jehofa le go feta le gona o na le tswalano le yena. Tswalano ye e swana le mollo wo o nyakago gore o se ke wa tima. Go etša ge mollo o nyaka dikgong gore o se time, o swanetše go tšwela pele o ithuta ka Jehofa e le gore tswalano ya lena e dule e tiile.
11. Seo o ithutago sona ka Beibeleng se tla go kgoma bjang?
11 Ge o tšwela pele o ithuta Beibele, o tlo ithuta dilo tšeo di tlago go go kgoma pelo e le ka kgonthe. Ela hloko kamoo ba babedi ba barutiwa ba Jesu ba ilego ba ikwa ka gona ge a ba hlalosetša diporofeto tša Beibele. Ba itše: “Na dipelo tša rena di be di sa fse ge a be a bolela le rena tseleng, ge a be a re bulela Mangwalo ka mo go feletšego?”
12, 13. (a) O ka ikwa bjang ge o dutše o kwešiša Beibele? (b) Re ka dira’ng gore lerato la rena go Jehofa le se ke la fola?
12 Go etša ge dipelo tša barutiwa di ile tša kgomega ge ba kwešišetše Mangwalo, le wena o ka ba o ile wa ikwa ka tsela e swanago ge o be o thoma go kwešiša Beibele. Se se go thušitše go tseba Jehofa le go mo rata. Ga o nyake gore lerato leo le fole.
13 Ge o šetše o le mogwera wa Modimo, o swanetše go šoma ka thata gore segwera sa lena se dule se tiile. O swanetše go tšwela pele o ithuta ka yena le ka Jesu le go naganišiša ka seo o ithutago sona le kamoo o ka se dirišago ka gona bophelong bja gago. (Johane 17:3) Ge o bala Beibele goba o ithuta yona, ipotšiše gore: ‘Taba ye e nthuta eng ka Jehofa Modimo? Ke ka baka la’ng ke swanetše go mo rata ka pelo ka moka le ka moya ka moka?’
14. Thapelo e re thuša bjang go tiiša lerato la rena go Jehofa?
14 Ge o na le mogwera wa kgonthe, o boledišana le yena ka mehla, gomme se se dira gore segwera sa lena se tie. Ka mo go swanago, ge re bolela le Jehofa ka mehla ge re rapela, se se dira gore tsela yeo re mo ratago ka yona e dule e tiile. (Bala 1 Bathesalonika 5:17.) Thapelo ke mpho e kgahlišago yeo re e neilwego ke Tatago rena wa legodimong. Ka mehla re swanetše go bolela le yena ka go tšwa pelong. (Psalme 62:8) Ga se ra swanela go swara dithapelo tša rena ka hlogo, eupša re swanetše go bolela seo se lego ka dipelong tša rena. Ee, ge e ba re tšwela pele go ithuta Beibele le go rapela go tšwa pelong, re tla tiiša lerato la rena go Jehofa.
GO BOTŠA BA BANGWE KA JEHOFA
15, 16. O lebelela bjang modiro wa go botša ba bangwe ditaba tše dibotse?
15 Ge e ba re nyaka go dula re le kgauswi le Jehofa, re swanetše go botša ba bangwe ka tumelo ya rena. Go bolela le ba bangwe ka Jehofa ke tokelo e kgolo kudu. (Luka 1:74) Le gona ke boikarabelo bjoo Jesu a bo neilego Bakriste ka moka ba therešo. Yo mongwe le yo mongwe wa rena o swanetše go bolela ditaba tše dibotse tša Mmušo wa Modimo. Na o šetše o thomile go dira se?
16 Moapostola Paulo o ile a bona modiro wa go botša ba bangwe ditaba tše dibotse o le bohlokwa kudu; o ile a o bitša “letlotlo.” (2 Bakorinthe 4:7) Go botša ba bangwe ka Jehofa le morero wa gagwe ke modiro o bohlokwa kudu wo o swanetšego go o dira. Ke tsela ya gore o hlankele Jehofa, gomme yena o thabela seo o mo direlago sona. (Baheberu 6:10) Le gona go botša ba bangwe ditaba tše dibotse go ka hola wena le bao ba go theetšago ka gobane o thuša ba bangwe e bile o ithuša go batamela kgauswi le Jehofa le go tlo hwetša bophelo bjo bo sa felego. (Bala 1 Bakorinthe 15:58.) Na go na le modiro o mongwe wo o ka go kgotsofatšago go feta wo wa go botša ba bangwe ditaba tše dibotse?
17. Ke ka baka la’ng modiro wa go bolela ditaba tše dibotse o akgofile?
17 Modiro wa go bolela ditaba tše dibotse o akgofile kudu. Re swanetše go ‘bolela lentšu la Modimo’ le gona re swanetše ‘go ba go lona re sa dikadike.’ (2 Timotheo 4:2) Batho ba swanetše go kwa ka Mmušo wa Modimo. Beibele e re: “Letšatši le legolo la Jehofa le kgauswi. Le kgauswi e bile le akgofile kudu.” Bofelo bo ka “se diege.” (Tsefanya 1:14; Habakuku 2:3) Ee, kgauswinyane Jehofa o tlo fediša lefase le lebe la Sathane. Pele ga ge seo se ka direga, batho ba swanetše go lemošwa e le gore ba kgethe go hlankela Jehofa.
18. Ke ka baka la’ng re swanetše go hlankela Jehofa re na le Bakriste ba bangwe ba therešo?
18 Jehofa o nyaka gore re mo hlankele gotee le Bakriste ba bangwe ba therešo. Beibele e re: “A re hlokomelaneng gore re hlohleletšaneng leratong le medirong e mebotse, re sa tlogele go bokana ga rena gotee, go etša ge ba bangwe ba tlwaetše go dira bjalo, eupša re kgothatšana, kudukudu ka ge le bona letšatši le batamela.” (Baheberu 10:24, 25) Re swanetše go dira sohle seo re ka se kgonago gore re be gona dibokeng ka moka. Diboka di re nea sebaka sa go kgothatšana le go matlafatšana.
19. Ke’ng seo se ka re thušago go rata bana babo rena le dikgaetšedi ba Bakriste?
19 Ge o eba gona dibokeng, o tla hwetša bagwera ba babotse bao ba tlago go go thuša go hlankela Jehofa. O tla tsebana le bana babo rena le dikgaetšedi bao ba fapafapanego, bao ka go swana le wena ba dirago sohle seo ba ka se kgonago go hlankela Jehofa. Le gona go swana le wena, ga se ba phethagala gomme ba dira diphošo. Ge ba go fošetša, ikemišetše go ba lebalela. (Bala Bakolose 3:13.) Ka mehla lebelela dika tše dibotse tša bana beno le dikgaetšedi ba Bakriste, ka gobane go dira seo go tla go thuša go ba rata le go batamela kgauswi kudu le Jehofa.
BOPHELO BJA KGONTHE
20, 21. ‘Bophelo bja kgonthe’ ke’ng?
20 Jehofa o nyaka gore bagwera ba gagwe ka moka ba ipshine ka bophelo. Beibele e re ruta gore bophelo bja rena bja nakong e tlago bo tlo fapana kudu le bjo re bo phelago lehono.
21 Nakong e tlago, re tlo phela ka mo go sa felego, re ka se phele feela mengwaga e 70 goba e 80. Re tlo thabela “bophelo bjo bo sa felego” re phetše gabotse mmeleng, go na le khutšo le lethabo paradeiseng e botse. Se ke seo Beibele e se bitšago ‘bophelo bja kgonthe.’ Jehofa o holofetša go tlo re nea bophelo bjo bja kgonthe, eupša re swanetše go dira sohle seo re ka se kgonago gona bjale gore re bo “swarelele ka go tia.”
22. (a) Re ka dira’ng gore re “swarelele ka go tia bophelong bja kgonthe”? (b) Ke ka baka la’ng re ka se hwetše bophelo bjo bo sa felego ka gobane bo re swanela?
22 Re ka dira’ng gore re “swarelele ka go tia bophelong bja kgonthe”? Re swanetše ‘go dira botse’ e bile re “hume medirong e mebotse.” (1 Timotheo 6:18) Se se ra gore re swanetše go diriša seo re ithutago sona ka Beibeleng. Lega go le bjalo, go hwetša bophelo bja kgonthe ga se gwa ithekga ka rena. Re ka se hwetše bophelo bjo bo sa felego ka gobane bo re swanela. Ke mpho e sa lefelelwego e tšwago go Jehofa yeo a e neago bahlanka ba gagwe ba botegago, gomme wo ke mohlala wa ‘botho bja gagwe bjo bogolo.’ (Baroma 5:15) Tatago rena wa legodimong o tloga a nyaka go nea bahlanka ba gagwe ba botegago mpho ye.
23. Ke ka baka la’ng o swanetše go dira dikgetho tše dibotse gona bjale?
23 Ipotšiše gore: ‘Na ke hlankela Modimo ka tsela yeo a e amogelago?’ Ge o lemoga gore o swanetše go dira diphetogo, di dire ntle le go senya nako. Ge re ithekga ka Jehofa gomme re dira sohle seo re ka se kgonago go mo kwa, Jehofa e tla ba setšhabelo sa rena. O tla šireletša batho ba gagwe ba botegago mehleng ye ya bofelo bja lefase le le lebe la Sathane. Ke moka Jehofa o tla kgonthišetša gore re phela ka mo go sa felego Paradeiseng, go etša ge a re holofeditše. Ee, o ka hwetša bophelo bja kgonthe ge e ba o dira dikgetho tše dibotse gona bjale!


text:
Beibele e Re’ng ka Manyalo a Batho ba Merafo e sa Swanego?
Karabo ya Beibele
Modimo o amogela lenyalo la monna le mosadi bao ba tšwago merafong e sa swanego ka gobane merafo ka moka e a lekana go yena. Beibele e re: “Modimo o swara yo mongwe le yo mongwe ka go swana . . . , go sa šetšwe gore ke wa morafo ofe.”—Ditiro 10:34, 35, Good News Translation.
Ela hloko e mengwe ya melao ya motheo ya Beibele yeo e bolelago ka lenyalo gotee le go lekana ga merafo.
Merafo ka moka e tšwa felo gotee
Batho ka moka ba tšwa go motho wa pele e lego Adama le mosadi wa gagwe Efa, yoo Beibele e mmitšago “mmago motho yo mongwe le yo mongwe yo a phelago.” (Genesi 3:20) Ka lebaka leo, Beibele e bolela ka Modimo gore: “Go tšwa mothong o tee o dirile setšhaba se sengwe le se sengwe sa batho.” (Ditiro 17:26) Go sa šetšwe gore batho ke ba morafo ofe, ka moka ke karolo ya lapa letee. Lega go le bjalo, go thwe’ng ge e ba moo o dulago gona go tlwaelegile go kgetholla batho ka morafo goba ka maemo?
Batho ba bohlale ba a ‘rerišana’
Gaešita le ge Modimo a amogela lenyalo la batho ba merafo e sa swanego, ga se batho ka moka bao ba le amogelago. (Jesaya 55:8, 9) Ge e ba o nyaka go nyala motho wa morafo o mongwe, wena le motho yoo o tlago go nyalana le yena le swanetše go ahlaahla dipotšišo tše di latelago:
Le tla lebeletšana bjang le kgateletšo yeo le ka e hwetšago setšhabeng goba go ba lapa?
Le tla thuša bjang bana ba lena go lebeletšana le kgethollo ya semorafo?
Go ‘rerišana’ ka tsela ye go ka le thuša go ba le lenyalo leo le atlegilego.—Diema 13:10; 21:5.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Bafilipi 2:1-30
2 Ka gona ge e ba go na le kgothatšo le ge e le efe e tšwago go Kriste,+ ge e ba go na le khomotšo le ge e le efe ya lerato,+ ge e ba le naganelana,+ ge e ba go na le lerato le lešoko,2 gona tlatšang lethabo la ka ka ge le le ba monagano o swanago+ gomme le na le lerato le le swanago, le le boteeng ka mo go feletšego, le le ba kgopolo e tee.+3 Le se dire selo ka tshele+ goba ka go ikgopola,+ eupša ka boikokobetšo le tšee gore ba bangwe ba le feta ka bogolo.+4 Le se ke la kgahlegela ditaba tša lena feela,+ eupša le kgahlegele le tša ba bangwe.+5 Dulang le na le boemo bjo bja monagano bjo bo bego bo le go Kriste Jesu,+6 yoo gaešita le ge a be a le ka sebopego sa Modimo+ a sa kago a nagana ka go thopa bolaodi, e lego gore o swanetše go lekana le Modimo.+7 Aowa, eupša o ile a itlhohlora a ba ka sebopego sa mohlanka,+ a ba motho.+8 Go feta moo, ge a tšwelela e le motho,+ a ikokobetša gomme a ba yo a kwago go fihla lehung,+ ee, lehung koteng ya tlhokofatšo.+9 Ka lona lebaka le gape Modimo o mo phagamišeditše boemong bja godimo+ gomme ka botho a mo nea leina leo le lego ka godimo ga leina le ge e le lefe le lengwe,+10 e le gore letolo le lengwe le le lengwe la bao ba lego legodimong le bao ba lego lefaseng le bao ba lego ka tlase ga mmu le khuname leineng la Jesu,+11 le gore leleme le lengwe le le lengwe le dumele phatlalatša+ gore Jesu Kriste ke Morena,+ e le gore go išwe letago go Modimo Tate.+12 Ka baka leo baratiwa ba ka, ka tsela yeo le ilego la ba ba kwago ka mehla,+ e sego nakong ya ge ke be ke le gona feela, eupša bjale kudukudu ka go ithatela nakong ya ge ke se gona, dulang le šomela phološo ya lena ka go boifa+ le go thothomela.13 Gobane Modimo ke yena yo a le fago mafolofolo,+ a le neago kganyogo le matla a gore le dire dilo tšohle tšeo a di ratago.+14 Dulang le dira dilo tšohle ka ntle le go ngongorega+ le go ngangišana,+15 gore le be ba ba se nago bosodi+ le ba hlokago molato, bana+ ba Modimo ba hlokago sekodi gare ga moloko o kgopamego+ le o phetlegilego, woo le bonegago le le diediši gare ga wona lefaseng.+16 Swarelelang ka go tia lentšung la bophelo,+ gore ke be le lebaka la go thaba letšatšing la Kriste,+ ke tseba gore ga se ka kitimela lefeela goba ka šomela lefeela ka thata.+17 Lega go le bjalo, gaešita le ge e ba ke tšhollelwa bjalo ka sebego sa dino+ sehlabelong+ le tirelong yeo tumelo ya lena e le išitšego go yona,+ ke a thaba e bile ke hlalala+ le lena ka moka.18 Le lena ka tsela e swanago le thabeng gomme le hlalale le nna.+19 Lega go le bjalo, nna ke holofetše Morena Jesu gore ke romele Timotheo go lena kgauswinyane, gore ke kgothatšwe+ ge ke ekwa ka ga lena.20 Gobane ga ke na yo mongwe yo a nago le kgopolo e swanago le ya gagwe yo a tlago go hlokomela e le ka kgonthe+ dilo tše di lego mabapi le lena.21 Gobane ba bangwe ka moka ba nyaka tšeo di kgahlago bona,+ e sego Kriste Jesu.22 Eupša le tseba bohlatse bjo a itlhatsetšego ka bjona, gore o ile a hlankela le nna go tšwetšeng pele ditaba tše dibotse go swana le ngwana+ a na le tatagwe.23 Ka gona ke yena yo ke holofelago go mo roma gateetee feela ge ke bone kamoo dilo di ntshepeletšego ka gona.24 Ka kgonthe, ke kgodišegile Moreneng gore le nna ke tla tla kgauswinyane.+25 Eupša ga bjale ke bona go nyakega gore ke le romele Epaforodito,+ e lego ngwanešo le modirišani+ wa ka le mohlabanigotee le nna,+ eupša e le moromiwa wa lena le mohlankedi wa ka wa tšeo ke di nyakago,26 ka ge a hlologetše go le bona ka moka ga lena gomme a nyemile moko gobane le kwele gore o be a babja.27 Ee, ruri o be a babja a le kgauswi le go hwa; eupša Modimo o ile a mo gaugela,+ ge e le gabotse, e sego yena feela eupša le nna, gore ke se ke ka welwa ke bohloko godimo ga bjo bongwe.28 Ka gona ke mo romela ka go akgofa kudu, gore ge le mmona le hlalale gape gomme nna ke se sa belaela kudu.29 Ka gona mo amogeleng ka kamogelo e tlwaelegilego+ Moreneng ka lethabo lohle; le dule le swara batho ba mohuta woo ka tlhompho,+30 gobane o ile a nyaka a ehwa ka baka la modiro wa Morena, a ba a bea moya wa gagwe kotsing+ gore a thibe ka botlalo sekgoba sa ge le se gona mo gore le ntlhankele.+


text:
PUKWANA YA SEBOKA SA BOPHELO LE BODIREDI BJA BOKRISTE May 2017
Dithero tša Mohlala
Thero ya mohlala ya makasine wa Morokami le ya go ruta batho therešo ya mabapi le seo bokamoso bo re swaretšego sona. Diriša mehlala ye go itirela dithero.
MAHUMO AO A LEGO KA LENTŠUNG LA MODIMO
Pontšho ya Gore Isiraele e be e tla Tsošološwa
Ke’ng seo Jehofa Modimo a se holofeditšego ge a be a laela moporofeta Jeremia gore a reke tšhemo? Jehofa o ile a bontšha bjang gore o lokile?
MAHUMO AO A LEGO KA LENTŠUNG LA MODIMO
Ebede-meleke ke Mohlala wa go ba le Sebete le Botho
O bile le sebete le go se dikadike ge a be a batamela Kgoši Tsedekia, eupša o ile a swara moporofeta wa Modimo Jeremia ka botho.
BOPHELO BJA BOKRISTE
Go Hlokomela Mafelo a Rena a Borapedi
Mafelo a rena a borapedi a rwele leina la Modimo le lekgethwa, ka gona go bohlokwa gore a dule a hlwekile e bile a kgahliša. Yo mongwe le yo mongwe wa rena a ka thuša bjang go hlokomela Holo ya Mmušo?
MAHUMO AO A LEGO KA LENTŠUNG LA MODIMO
Jehofa o tla Putsa yo Mongwe le yo Mongwe go ya ka Mediro ya Gagwe
Moporofeta Jeremia le Kgoši Tsedekia ba be ba tseba ka go tlo go fedišwa ga Jerusalema, eupša tsela yeo ba arabetšego ka yona e be e fapana kudu.
BOPHELO BJA BOKRISTE
Jehofa ga a Lebale Lerato la Gago
Jehofa o ikwa bjang ka bahlanka ba gagwe ba botegago bao ba se sa kgonago go mo direla mo gontši tirelong ka baka la go gola?
MAHUMO AO A LEGO KA LENTŠUNG LA MODIMO
Tlogela “go Itsomela Dilo tše Dikgolo”
Baruke e be e le morapedi wa Jehofa e bile a thuša Jeremia ka potego, eupša nengneng o ile a thoma go se sa dira dilo gabotse. Ke’ng seo Baruke a bego a swanetše go se dira gore a phologe ge Jerusalema e fedišwa?
MAHUMO AO A LEGO KA LENTŠUNG LA MODIMO
Jehofa o Šegofatša Bao ba Ikokobeditšego Gomme o Otla Bao ba Ikgodišago
Batho bao ba ikgogomošago ba Babilona ba be ba swara batho ba Jehofa gampe. Baisiraele bao ba itsholago ba ile ba lokollwa bothopša, eupša go ile gwa direga’ng ka Babilona?


text:
Kgaolo 70: Jona le Hlapi e Kgolo
BONA monna yo a lego ka mo meetseng. O bothateng bjo bogolo, na ga go bjalo? Hlapi ye e kgauswi le go mo metša! Na o a tseba gore monna yo ke mang? Leina la gagwe ke Jona. Anke re bone gore go tlile bjang gore a tsene bothateng bjo bjo bogolo.
Jona e be e le moporofeta wa Jehofa. E be e se kgale moporofeta Elisha a hwile ge Jehofa a tla re go Jona: ‘Eya motseng o mogolo wa Ninife. Bobe bja batho ba moo ke bjo bogolo kudu gomme ke nyaka gore o yo ba botša ka bjona.’
Eupša Jona o be a sa nyake go ya moo. Ka gona a namela sekepe seo se bego se sa ye Ninife. Jehofa a se kgahlišwe ke go tšhaba ga Jona. Ke moka a tsoša ledimo le legolo lewatleng. E be e le le legolo kudu moo sekepe seo se bego se le kgauswi le go nwelela. Basepediši ba sona ba be ba tšhogile kudu gomme ba goeletša medimo ya bona gore e ba thuše.
Mafelelong Jona a re go bona: ‘Nna ke rapela Jehofa Modimo yo a dirilego legodimo le lefase. Ke tšhaba go yo dira seo Jehofa a mpoditšego gore ke se dire.’ Bona ba re go yena: ‘Re go dire’ng gore ledimo le le okobale?’
Jona a re go bona: ‘Ntahleleng lewatleng gomme lona le tla boela la okobala.’ Basepediši bao ba sekepe ba be ba sa nyake go mo lahlela ka lewatleng, eupša ya re ge ledimo le sa okobale, ba mo lahlela. Ka yona nako yeo ledimo la kgaotša gomme lewatle la boela la okobala.
Ge Jona a sobelela tlasetlase ka meetseng, o ile a metšwa ke hlapi e kgolo. Eupša a se hwe. A fetša matšatši a mararo le mašego a mararo a le ka mpeng ya hlapi yeo. A itshola kudu gore ga se a kwa Jehofa ka gore a se ke a ya Ninife. Na o a tseba gore o ile a dira’ng?
O ile a rapela Jehofa gore a mo thuše. Ke moka Jehofa a dira gore hlapi yeo e mo hlatšetše mo go omilego. Ka morago ga moo Jona a ya Ninife. Na se ga se re rute kamoo go lego bohlokwa ka gona gore re dire selo le ge e le sefe seo Jehofa a rego re se dire?
Puku ya Beibele ya Jona.
Dipotšišo
- Jona e be e le mang, gomme ke eng seo Jehofa a ilego a mmotša gore a se dire?
- Ke’ng seo Jona a ilego a se dira ka baka la ge a be a sa nyake go ya moo Jehofa a bego a re a ye gona?
- Jona o ile a botša basepediši ba sekepe gore ba dire’ng e le gore ledimo le tle le kgaotše?
- Bjalo ka ge o bona mo seswantšhong, go ile gwa direga’ng ge Jona a be a sobelela ka meetseng?
- Jona o bile ka mpeng ya hlapi e kgolo ka nako e kaaka’ng, gomme o ile a dira’ng ge a be a le ka moo?
- Jona o ile a ya kae ka morago ga gore a tšwe ka mpeng ya hlapi ye, gona se se re ruta’ng?
Dipotšišo tša tlaleletšo
- Bala Jona 1:1-17.
Go bonagala Jona a be a ikwa bjang ka modiro wa gagwe wa go yo ruta Baninife? (Jona 1:2, 3; Die. 3:7; Mmo. 8:12)
- Bala Jona 2:1, 2, 10.
Phihlelo ya Jona e re kgodiša bjang gore Jehofa o tla araba dithapelo tša rena? (Ps. 22:24; 34:6; 1 Joh. 5:14)
- Bala Jona 3:1-10.
Ke kgothatšo efe yeo re e hwetšago tabeng ya gore Jehofa o ile a tšwela pele a diriša Jona go sa šetšwe gore mathomong o ile a palelwa ke go phetha modiro wa gagwe? (Ps. 103:14; 1 Pet. 5:10)
Phihlelo ya Jona le Baninife e re ruta’ng mabapi le go ahlola batho ba tšhemong ya gabo rena? (Jona 3:6-9; Mmo. 11:6; Dit. 13:48)


text:
POLEDIŠANO | FAN YU
Mohlami wa Mananeo a Khomphutha o Hlalosa Tumelo ya Gagwe
DR. FAN YU o thomile mošomo wa gagwe wa go ba monyakišiši wa dipalo kua China Institute of Atomic Energy, kgauswi le Beijing. Ka nako yeo e be e le moilaModimo e bile a dumela thutong ya gore dilo di bile gona ka go itiragalela. Eupša ga bjale Dr. Yu o dumela gore Modimo ke yena a bopilego dilo tšeo di phelago. Phafoga! e mmotšišitše ka tumelo ya gagwe.
Hle re botše ka wena.
Ke belegwe ka 1959 Toropong ya Fuzhou, Profenseng ya Jiangxi kua China. Nakong ya ge ke be ke na le mengwaga e seswai, naga yeo e be e lebeletšane le ditlamorago tša seo ga bjale se bitšwago Phetogo ya Setlogo. Ka ge tate e be e le moentšeneare wa tša go aga, o ile a laelwa gore a age seporo tikologong ya kgole yeo e lego nageng. O tšere mengwaga e mentši a re etela gatee ka ngwaga. Ka nako yeo ke be ke dula le mma yo e bego e le morutiši sekolong sa tlasana. Re be dula sekolong seo. Ka 1970, re ile ra swanelwa ke go hudugela Liu-fang, yeo ka nako yeo e bego e le motsana wa magaeng Seleteng sa Linchuan. Motseng woo go be go na le tlala.
Lapa leno le be le dumela go eng?
Tate o be a sa kgahlwe ke bodumedi goba dipolotiki. Mma e be e le Mobuddha. Sekolong ke be ke rutwa gore dilo tšeo di phelago di bile gona ka go itiragalela gomme ke be ke dumela seo barutiši ba ka ba bego ba se bolela.
Ke eng seo se ilego sa go kgahla ka dipalo?
Ke be ke kgahlwa ke dipalo ka gore di dira gore o nyake nnete ya taba ka go nea mabaka ka tsela e kwagalago. Ke ile ka ya yunibesithi ka moragonyana ga gore moetapele wa Phetogo ya Setlogo, e lego, Mao Tse-tung a hlokofale ka 1976. Thuto e kgolo yeo ke bego ke ithutela yona e be e le ya dipalo. Ka morago ga gore ke hwetše lengwalo la master’s degree, mošomo wa ka wa mathomo o be o akaretša go dira nyakišišo ka dipalo bakeng sa go hlama dilo tšeo di tšweletšago matla.
Mathomong o be o nagana eng ka Beibele?
Ka 1987, ke ile ka tla United States go tlo tšwetša pele dithuto tša ka kua Texas A&M Univer-sity. Ke be ke tseba gore batho ba bantši ba Amerika ba dumela go Modimo e bile ba bala Beibele. Le gona ke be ke kwele gore Beibele e nea batho bohlale, ka gona ke ile nagana gore ke swanetše go e bala.
Dithuto tša Beibele di be di kwagala di hola. Eupša go be go na le dilo tšeo ke sa di kwešišego, gomme go se go ye kae ke ile ka kgaotša go e bala.
Ke eng seo se ilego sa dira gore o kgahlegele go bala Beibele gape?
Ke be ke thoma go kwa gore go na le Mmopi, ka gona ke ile ka phetha ka gore ke itirele nyakišišo ka taba yeo
Ka 1990, mosadi yo mongwe yo e lego Hlatse ya Jehofa o ile a tla lapeng la ka gomme a mpontšha seo Beibele e se bolelago ka bokamoso bjo bokaone bakeng sa batho. O ile a rulaganya gore banyalani ba bangwe ba tle ba tlo nthuša go kwešiša Beibele. Ka morago, mosadi wa ka Liping yo e bego e le moilaModimo e bile a kile a ruta tša thutamahlale (physics) sekolong se se phagamego kua China, le yena o ile a thoma go ithuta Beibele. Re ile ra kwa seo Beibele e se bolelago mabapi le gore bophelo bo thomile bjang. Ke be ke thoma go kwa gore go na le Mmopi, ka gona ke ile ka phetha ka gore ke itirele nyakišišo ka taba yeo.
O ile wa dira nyakišišo yeo bjang?
Bjalo ka setsebi sa dipalo, ke be ke rutilwe go diriša dipalo go hlahloba kgonagalo ya go direga ga dilo. Le gona, ke be ke ithutile gore e le gore sephedi se be gona ka go itiragalela, diprotheine di swanetše go ba di šetše di bile gona pele. Ka gona ke ile ka leka go hlahloba kgonagalo ya go ba gona ga protheine ka go itiragalela. Diprotheine di gare ga dimolekule tšeo di raraganego kudu gomme disele tšeo di phelago di ka ba le mehuta ya diprotheine tše dikete tšeo di fapafapanego tšeo di dirišanago gabotse. Go swana le ba bangwe, ke ile ka lemoga gore tsela yeo diprotheine di hlamegilego ka yona ga go kgonege gore di ka ba di bile gona ka go itiragalela! Ga go na selo seo ke ilego ka se bala thutong ya gore dilo di bile gona ka go itaragalela seo se hlalosago ka mo go nkgotsofatšago mabapi le gore dimolekule tše tšeo di raragane kudu di ka kgona go ipopa—re se sa bolela ka karolo ya bohlokwa yeo di e kgathago dipheding. Tše ka moka di ile tša mpontšha gore go na le Mmopi.
Ke eng seo se go kgodišitšego gore Beibele e tšwa go Modimo?
Ge ke dutše ke ithuta le Dihlatse tša Jehofa, ke ile ka ithuta gore Beibele e bolela ka diporofeto tše dintši tšeo di šetšego di phethagetše. Ke ile ka ba ka thoma go bona mehola ya go diriša seo Beibele e se rutago. Ke ile ka ipotšiša gore, ‘Go tla bjang gore bangwadi ba Beibele bao ba phetšego mengwageng e dikete e fetilego ba ngwale mantšu a bohlale ao a sa dutšego a na le mohola le lehono?’ Ganyenyane-ganyenyane ke ile ka lemoga gore Beibele ke Lentšu la Modimo.
Ke eng seo se dirago gore o tšwele pele o kgodišega gore go na le Mmopi?
Ge ke nagana ka dilo tše dintši tša tlhago, di dira gore ke dumele gore go na le Mmopi. Ga bjale ke hlama mananeo a khomphutha, gomme gantši ke makatšwa ke kamoo bjoko bja rena bo šomago go phala mananeo a khomphutha. Ka mohlala, bokgoni bja bjoko bja rena bja go lemoga seo se bolelwago bo a makatša. Ba bantši ba rena re kgona go kwešiša gabonolo ge go bolelwa, gaešita le ge lefoko le sa felela. Le gona, re kgona go kwešiša dilo tša go swana le go sega, go gohlola, go dikadika go bolela, segalo, modumo goba lešata leo le kwagalago ka thoko ge o bolela ka founo. O ka nagana gore seo se tlwaelegile. Eupša bahlami ba mananeo a khomphutha ga ba nagane bjalo. Lebaka ke gore ba tseba gore bjoko bja motho bo phala kgole mananeo a khomphutha ao a kgonago go lemoga polelo ya batho.
Go fapana le dikhomphutha tšeo di raraganego, bjoko bja rena bo kgona go lemoga maikwelo, segalo le go tseba motho yo a bolelago ka go kwa lentšu la gagwe. Bahlami ba mananeo a dikhomphutha ba nyakišiša kamoo dikhomphutha di ka ekišago bokgoni bja bjoko bja motho bja go kgona go lemoga dilo. Ke kgodišegile gore ka go dira bjalo ge e le gabotse ba ithuta ka tlholo ya Modimo.
Ithute ka mo go Oketšegilego
DIPUKU LE DIPOROUTŠHA
Na Dilo tše di Phelago di Bopilwe?
Seo o se dumelago ka gore bophelo bo thomile bjang se bohlokwa kudu.


text:
BAFSA BA A BOTŠIŠA
Nka Dira’ng Gore ke Robale Nako e Oketšegilego?
Beibele e re: “
Seatla se se tletšego khutšo se phala diatla tše pedi tše di tletšego boitapišo gotee le go kitimiša phefo.” (Mmoledi 4:6) Ge o sa robale gabotse, o ka se kgone go šoma gabotse!
“Ge e ba ke se ka robala ka mo go lekanego, ga ke kgone go nagana gabotse. Ke ba le bothata bja go tsepamišetša kgopolo selong le ge e le sefe!”—Rachel wa nywaga e 19.
“Mo e ka bago ka iri ya bobedi thapama, ke lapa kudu moo ke ikwago eka nka robala ke dutše ke boledišana le motho!”—Kristine wa nywaga e 19.
Na o nyaka go robala nako e teletšana? Se se latelago ke seo tše dingwe tša dithaka tša gago di se dirilego.
Phema go robala bošego kudu. Catherine wa nywaga e 18 o re: “
Ke be ke dutše ke dira boiteko bja gore ke se ke ka robala bošego kudu.”
Phema go bolela le bagwera ba gago go fihla bošego kudu. Richard wa nywaga e 21 o re: “
Ka dinako tše dingwe bagwera ba ka ba nteletša mogala goba ba nthomela melaetša bošego kudu, eupša matšatši a ke ithutile go kgaotša poledišano gomme ke robale.”
Robala ka nako gomme o tsoge ka nako e swanago. Jennifer wa nywaga e 20 o re: “
Matšatši a ke leka gore ka mehla ke robale le go tsoga ka nako e swanago.”
Sephiri sa Gore o Atlege: Katanela gore bonyenyane bošego bjo bongwe le bjo bongwe o robale diiri tše seswai.
O ka holega kudu ka go fo gata megato e sego kae e bonolo ya gore o robale ka mo go lekanego. Gopola gore go ba le boemo bjo bobotse bja tša maphelo go tla go thuša gore o bogege kaone, o ikwe o phetše gabotse e bile o šome gabotse.
Ka go se swane le dilo tše itšego bophelong, boemo bja gago bja tša maphelo ke selo seo o ka se laolago ka tekanyo e itšego. Erin wa nywaga e 19 o re: “
Se se šalago ke gore, boemo bja gago bja tša maphelo bo ithekgile ka motho o tee feela, bo ithekgile ka wena.”


text:
BAFSA BA A BOTŠIŠA
Nka Dira Eng Gore Batswadi ba ka ba Hlomphe Ditaba tša ka?
Ke ka baka la eng eka batswadi ba tsenatsena ditaba tša ka?
Batswadi ba gago ba re ba fo ba ba tshwenyegile ka wena. Eupša wena o bona seo e le go tsenatsena bophelo bja gago. Ka mohlala:
Mofsa yo a bitšwago Erin o re: “Papa o be a tšea founo ya ka, a nyake password ya ka gomme a bale melaetša ka moka. Ge ke be ke sa nyake, o be a nagana gore go na le seo ke se fihlago.”
Denise, yoo gona bjale a lego mengwageng ya mathomong a bo-20 o gopola kamoo mmagwe a bego a hlahloba founo ya gagwe. O re: “Mma o be a lebelela dinomoro ka moka tše di lego ka founong ya ka gomme a mpotšiša gore ke tša bomang le gore ke bolela ka eng le batho bao.”
Mofsa yo a bitšwago Kayla o re mmagwe o kile a bala e nngwe ya dipuku tša gagwe tšeo a bego a ngwalela diphiri tša gagwe ka go yona. O re: “Ka pukung yeo ke be ke ngwadile maikwelo a ka le ditaba tše dingwe tša mabapi le yena mma. Ka morago ga gore a e bale, ke ile ka se sa ngwala selo ka pukung yeo.”
Therešo e sa fetogego: Batswadi ba gago ba na le maikarabelo a go go hlokomela, ka gona o ka se ba botše gore ba go hlokomele bjang. Na ka dinako tše dingwe go ka bonagala eka ga ba hlomphe ditaba tša gago? Mohlomongwe go ka bonagala bjalo. Lega go le bjalo, sa go thabiša ke gore go na le dilo tšeo o ka di dirago gore o se sa ikwa ka tsela yeo.
Seo o ka se dirago
O se ke wa fihla ditaba. Beibele e re kgothaletša gore re “[itshware] ka go botega dilong tšohle.” (Baheberu 13:18) Dira maiteko a go diriša lengwalo le ge o dirišana le batswadi ba gago. Batswadi ba gago ba ka se tsenatsene bophelo bja gago ge e ba o botega e bile o sa ba fihlele ditaba.
Seo o ka naganago ka sona: Na o tsebega ka gore o a botega? Na o fihla gae ka nako yeo o e beetšwego? Na batswadi ba gago ba tseba bagwera ba gago? Na o fihlela batswadi ba gago dilo tšeo o di dirago?
Delia o re: “Ke dira gore dilo di be bonolo bakeng sa batswadi ba ka. Ke ba botša dilo tšeo di diregago bophelong bja ka. Ke ba botša dilo ka moka tšeo ba nyakago go di tseba, gomme ge ke dira bjalo ba a mpota e bile ga ba tsenatsene bophelo bja ka.”
O se ke wa fela pelo. Beibele e re: “Dulang le itlhatsela seo lena ka noši le lego sona.” (2 Bakorinthe 13:5) Go ka tšea nako go dira gore batho ba bangwe ba go bote, eupša maiteko a gago e ka se be a lefeela.
Seo o ka naganago ka sona: O se ke wa lebala gore batswadi ba gago e kile ya ba bafsa. O nagana gore seo se kgoma bjang tsela yeo ba tshwenyegago ka wena?
Daniel o re: “Ke nagana gore batswadi ba gopola diphošo tšeo ba ilego ba di dira ge e be e sa le bafsa, ka gona ga ba nyake gore bana ba bona ba bušeletše diphošo tšeo.”
Naganela ba bangwe. Leka go bona dilo ka tsela yeo batswadi ba gago ba di bonago ka yona. Beibele e re mosadisadi “o šetša tšeo di dirwago lapeng la gagwe,” le gore tate yo bohlale o godiša bana ba gagwe “ka tayo le temošo ya Jehofa.” (Diema 31:27; Baefeso 6:4) Tsela e nnoši ya gore batswadi ba gago ba phethe seo, ke gore ba swanetše go tseba seo se diregago bophelong bja gago.
Seo o ka naganago ka sona: Ge nkabe o le motswadi, o tseba gore bafsa ba bjang, na o be o tla dumelela morwa goba morwedi wa gago go no itaola, o sa mmotšiše selo ka bophelo bja gagwe?
James o re: “Ge o le mofsa, o nagana gore batswadi ba gago ba tsenatsena bophelo bja gago. Eupša gona bjale ge ke godile ke a bona gore ke ka baka la eng batswadi ba swanetše go dira seo. Ke tsela ya go go bontšha gore ba a go rata.”


text:
PUKWANA YA SEBOKA SA BOPHELO LE BODIREDI BJA BOKRISTE July 2016
Dithero tša Mohlala
Ditšhišinyo tša go sepediša Morokami le Ditaba tše Dibotse tše di Tšwago go Modimo! Diriša mehlala ye go itirela dithero.
MAHUMO AO A LEGO KA LENTŠUNG LA MODIMO
Tumiša Jehofa, Yena Mokwi wa Thapelo
Ke ka baka la’ng e le mo gobotse gore o botše Modimo dilo tšeo o nyakago go mo direla tšona ge o rapela? O ka bontšha bjang gore o botile Jehofa ge o rapela? (Dipsalme 61-
BOPHELO BJA BOKRISTE
Go se be le Dilo tše Dintši go re Thuša go Tumiša Modimo
Go nolofatša bophelo bja gago go ka go thuša bjang? O ka ekiša bjang Jesu?
MAHUMO AO A LEGO KA LENTŠUNG LA MODIMO
Batho ba Jehofa ba Fišegela Borapedi bja Therešo
Re ka ithuta’ng tseleng yeo Dafida a bego a fišegela borapedi bja Modimo? Go fišegela borapedi bja therešo go tutueletša batho ba Jehofa go dira’ng? (Dipsalme 69-
BOPHELO BJA BOKRISTE
Na o ka bo Leka ka Ngwaga o Tee Feela?
Bao ba ikemišeditšego go tšea bobulamadibogo ba letetšwe ke ditšhegofatšo tše dintši.
BOPHELO BJA BOKRISTE
Mananeo a Bobulamadibogo bja ka Mehla
O ka makala go bona gore gaešita le bao ba se nago nako goba matla ba ka kgona go tšea bobulamadibogo.
MAHUMO AO A LEGO KA LENTŠUNG LA MODIMO
Gopola Mediro ya Jehofa
Mediro ya Jehofa e akaretša’ng? Go naganišiša ka yona go ka re hola bjang? (Dipsalme 74-
MAHUMO AO A LEGO KA LENTŠUNG LA MODIMO
Motho wa Bohlokwa Kudu Bophelong bja Gago ke Mang?
Mongwadi wa Psalme 83 o bontšhitše gore Jehofa Modimo e be e le Motho wa bohlokwa kudu bophelong bja gagwe. Re ka bontšha bjang gore seo ke sa therešo le maphelong a rena?


text:
Modimo o nyaka gore re phele ka mo go sa felego ka khutšo le lethabo lefaseng la paradeise!
Lega go le bjalo, o ka ipotšiša gore: ‘Seo se ka direga bjang?’ Beibele e re Mmušo wa Modimo o tla dira gore seo se kgonege, gomme thato ya Modimo ke gore batho ka moka ba ithute ka Mmušo woo le ka morero wa gagwe ka rena.—Psalme 37:11, 29; Jesaya 9:7.
Modimo o nyaka gore re holege.
Go etša ge tate yo lerato a kganyogela bana ba gagwe tše kaonekaone, Tatago rena wa legodimong o nyaka gore re hwetše lethabo la ka mo go sa felego. (Jesaya 48:17, 18) O holofeditše gore “yo a dirago thato ya Modimo o dula a le gona ka mo go sa felego.”—1 Johane 2:17.
Modimo o nyaka gore re sepele mebileng ya gagwe.
Beibele e re Mmopi wa rena o nyaka go “re ruta ditsela tša gagwe” e le gore re ka “sepela mebileng ya gagwe.” (Jesaya 2:2, 3) O rulagantše “batho ba leina la gagwe” gore ba tsebatše thato ya gagwe lefaseng ka moka.—Ditiro 15:14.
Modimo o nyaka gore re be batee borapeding bja gagwe.
Go e na le go aroganya batho, borapedi bjo bo sekilego bja Jehofa bo dira gore e be batee ka lerato la kgonthe. (Johane 13:35) Ke bomang bao lehono kae le kae ba rutago banna le basadi kamoo ba ka hlankelago Modimo ka botee? Re go laletša gore o hwetše karabo ka poroutšha ye.


text:
Go Šireletša Diphedi tša Chelmsford
Dihlatse tša Jehofa kua Brithania di thomile go aga ofisi ya lekala kgauswi le toropo ya Chelmsford. Di dira’ng gore di šireletše diphedi tša moo?
Karolo ya Botshelela ya Diswantšho tša Warwick (go Tloga ka March go Fihla ka August 2016)
Dikgwedi tša mafelelo tša go aga ntlokgolo e mpsha ya lefase ya Dihlatse tša Jehofa kua Warwick, New York.
Karolo ya Bobedi ya Diswantšho tša Wallkill (go Tloga ka November 2014 go Fihla ka November 2015)
Dihlatse tša Jehofa di sa tšwa go katološa le go mpshafatša meago ya tšona kua Wallkill, New York. Mošomo o mogolo o feditšwe ka di-30 tša November 2015.
Mangwalo ao a Tšwago go Beng ba Dintlo
Beng ba dintlo bao ba bego ba hiriša ba ikwa bjang ka go hirišetša Dihlatse tša Jehofa?
Go Šoma le Dihlatse tša Jehofa Kua Warwick
Ke eng seo bašomi ba bangwe bao e sego Dihlatse le baotledi ba dipese ba ilego ba se bolela ka go šoma le Dihlatse tša Jehofa ge go be go agiwa?
Pontšho ya Bobedi ya Diswantšho tša Meago ya Warwick ye e Thomilego ka (September go Fihla ka December 2014)
Modiro wa go agwa ga ntlokgolo ya lefase ka bophara ya Dihlatse tša Jehofa o tšwela pele. Lebakeng le lengwe, go ile gwa dirišwa metšhene e 13 ka nako e tee!
Pontšho ya Pele ya Diswantšho tša Meago ya Wallkill ye e Thomilego ka (July 2013 go ya go October 2014)
Bona kamoo modiro wa go katološa o tšwelago pele ka gona lekaleng la Dihlatse tša Jehofa la Wallkill, New York, U.S.A.
Pontšho ya Pele ya Diswantšho tša Meago ya Warwick ye e Thomilego ka (May go Fihla ka August 2014)
Bona kamoo modiro o šetšego o tšwetše pele ka gona Moago wa go Lokišetša Dikoloi, Diofisi le meago ya bodulo ya C le D.
Go Agilwe Diholo Tše 3 000 Kua Nigeria
Seboka se se kgethegilego se be se swerwe go keteka tlhora ya go agwa ga Diholo tša Mmušo kua Nigeria. Go bile le polelo yeo e bontšhitšego ka boripana histori ya modiro wa Dihlatse tša Jehofa ga e sa le go tloga ka bo-1920.
Holo e Mpsha ya Kopano Kua Dithokgweng tša Amazon
E le gore Dihlatse di be gona dikopanong tše dinyenyane goba tše dikgolo tšeo di swarelwago Holong ya Kopano, tše dingwe di sepela leeto la matšatši a mararo ka seketswana!
Dihlatse tša Jehofa di Aga Gohle go sa Šetšwe Mellwane
Batho ba Jehofa bao ba lego batee ba tshela mellwane, ditšo le maleme go aga Diholo tša Mmušo le meago e mengwe e le go tumiša Jehofa.
Seo se Diregago Kua Warwick #2
Baithaopi bao ba tšwago kgole le kgauswi ba šoma mmogo go aga ntlokgolo ya ka moso ya Dihlatse tša Jehofa.
Go Aga Diholo tša Mmušo Mafelong a Lekatana
Bona kamoo dihlopha tše hlano di agago Diholo tše pedi tša Mmušo ka matšatši a 28
Go Šireletša Tikologo le Diphoofolo tša Naga Kua Warwick
Dihlatse tša Jehofa di thomile go aga ntlokgolo ya tšona ya lefase ka bophara ka ntle ga toropo kua New York State. Di šireletša tikologo bjang?
Go Šetše go Agilwe Diholo tša Mmušo tše 1 000, e Bile go sa Agwa tše Dingwe
Dihlatse tša Jehofa kua Philippines di dirile semaka ka go aga Holo ya tšona ya Mmušo ka lenaneo la tšona la go aga la moswananoši.
Ntlokgolo ya Lefase ka Bophara—Histori Yeo e ka se Lebalwego
Dihlatse tša Jehofa di aga ntlokgolo e mpsha kua Warwick, New York. Di kgodišegile gore di hlahlwa ke Modimo ge di dira mošomo wo wa moswananoši.
Baithaopi ba Fetola Lefelo Kua Tuxedo
Dihlatse tša Jehofa kua United States le tša go tšwa dinageng tše dingwe di ithaopela modiro wa go aga kua Tuxedo, New York. Ka baka’ng?
Seo se Diregago Kua Warwick #1
Modiro o sa dutše o kgatlampana kua ntlongkgolo ya lefase ka bophara ya ka moso ya Dihlatse tša Jehofa kua Warwick, New York. Bona kamoo baithaopi ba bangwe ba Dihlatse ba se bolelago ka modiro wo.
Ba Nyaka go Šoma ba sa Patelwe
Nywageng ya ka godimo ga e 28 e fetilego, Dihlatse tša Jehofa di agile meago dinageng tše 120, di diriša bokgoni le nako ya tšona mahala. Ithute ka mo go oketšegilego ka lenaneo le le kgethegilego la go aga.
Mohlahlobi wa tša Tšhireletšego o Reta Dihlatse
Kua Australia, Dihlatse tša Jehofa di ile tša retwa kudu ka baka la mafelo a tšona a šireletšegilego a go aga.
Tsebišo ya Gona Bjale ya go Katološwa ga Wallkill
Bona dibidio tše bontšhago megato ka go latelana tša morago bjale ka mošomo wa go aga kua Wallkill.
Mediro ya go Aga ya Wallkill le Warwick e a Kgatlampana
Mediro e megolo ya go aga ya Dihlatse tša Jehofa kua United States e a kgatlampana, ka thušo ya baithaopi bao ba šomago ka thata ba nageng yeo.


text:
Labohlano, June 2
Dikgabo tša mollo tše e kego ke maleme, tša arogana gomme yo mongwe le yo mongwe a dulwa godimo ke e tee.
Barutiwa bao ba bego ba le ka phapošing ya ka godimo kua Jerusalema ba ka se tsoge ba lebetše letšatši leo. Yo mongwe le yo mongwe wa bona o ile a dulwa ke selo seo ekego ke kgabo ya mollo hlogong. Jehofa o ile a ba nea bokgoni bja go bolela maleme a šele. Ba be ba sa belaele gore ba tloditšwe ka moya o mokgethwa. (Dit. 2:6-12) Eupša mehlolo ye ga e diragalele Bakriste ka moka ge ba tlotšwa. Ka mohlala, ga go na mo Beibele e re botšago gore selo seo ekego ke kgabo ya mollo se ile sa dula dihlogong tša batho ba dikete kua Jerusalema bao ba ilego ba tlotšwa ka moya letšatšing leo. Ba ile ba tlotšwa ge ba be ba kolobetšwa. (Dit. 2:38) Le gona ga se Bakriste ka moka bao ba tlotšwago nakong ya ge ba kolobetšwa. Basamaria ba ile ba tlotšwa ka morago ga nako e itšego ba kolobeditšwe. (Dit. 8:14-17) Le gona boemong bjo bongwe bjo bo sa tlwaelegago, Koronelio le ba ntlo ya gagwe ba ile ba tlotšwa pele ba ka kolobetšwa.
Mokibelo, June 3
Bolokang botee bja moya setlemong se se tlemaganyago sa khutšo.
Batlotšwa ga ba itebelele ba le bohlokwa go feta batho ba bangwe. Ba a tseba gore ga se gore Jehofa o nea batlotšwa moya o montši o mokgethwa go feta bahlanka ba bangwe ba gagwe. E bile ga ba ipotše gore ba kwešiša ditherešo tša Beibele kudu go feta ba bangwe. Le gona ba ka se botše motho yo mongwe gore o tloditšwe le gore a thome go ja senkgwa le go nwa beine Segopotšong. Go e na le moo, ba ikokobeditše e bile ba a tseba gore ke Jehofa feela a kgethago motho gore a tlo phela legodimong. Batlotšwa ga se ba letela gore re ba sware ka tsela e kgethegilego. (Baef. 1:18, 19; Bafil. 2:2, 3) Le gona ba a tseba gore ge Jehofa a be a ba tlotša, ga se a tsebiša batho ba bangwe ka seo. Ka gona motlotšwa ga a makale ge e ba ba bangwe ba sa dumele di tloga fase gore o tloditšwe. O a tseba gore Beibele e re re se ke ra kitimela go dumela motho yo a rego Modimo o mo neile maikarabelo a kgethegilego.
Sontaga, June 4
A bodiba bja mahumo a Modimo, bohlale le tsebo!
Jehofa o ile a šireletša Aborahama le Sara ka makga a mmalwa. (Gen. 12:10-20; 20:2-7, 10-12, 17, 18) Diphihlelo tšeo di ile tša tiiša tumelo ya Aborahama. Na go a kgonega gore re be le segwera sa kgauswi le Jehofa? Ee, go a kgonega! Go swana le Aborahama, re swanetše go ithuta ka Jehofa. Le rena re ka ba le tsebo yeo re e hlokago le phihlelo. Lehono, re na le dilo tše dintši tšeo di ka matlafatšago tumelo ya rena go feta Aborahama. (Dan. 12:4) Beibele e re ruta dilo tše dintši ka “Modiri wa legodimo le lefase.” Seo re ithutago sona se dira gore re rate Jehofa le go re thuša go mo hlompha ka mo go tseneletšego. (Gen. 14:22) Go mo rata moo le go mo hlompha go re tutueletša go mo kwa. Ge re mo kwa, re bona kamoo a re šireletšago le go re šegofatša, gomme seo se re nea phihlelo yeo e matlafatšago tumelo ya rena. Ge re hlankela Jehofa ka mo go feletšego, re tla ba le kgotsofalo, khutšo le lethabo. (Ps. 34:8; Die. 10:22) Ge re tšwela pele re eba le tsebo le phihlelo, segwera sa rena le yena se tla tia. w16.02 1:7, 8


text:
Kgaolo 87: Jesu ka Tempeleng
BONA mošemane yo a bolelago le bakgalabje ba. Ke barutiši ka tempeleng ya Modimo Jerusalema. Mošemane yo ke Jesu. O tloga a godile. Ga bjale o na le nywaga e 12.
Barutiši ba ba makaditšwe ke gore Jesu o tseba ditaba tše dintši kudu ka Modimo le dilo tšeo di ngwadilwego ka Beibeleng. Eupša ke ka baka la’ng Josefa le Maria ba se gona mo? Ba kae? Anke re bone.
Ngwaga o mongwe le o mongwe, Josefa o be a etla le lapa la gagwe Jerusalema monyanyeng o kgethegilego wo o bitšwago Paseka. E be e le leeto le letelele go tloga Natsaretha go ya Jerusalema. Go be go se na motho yo a bego a na le koloi e bile le diterene di be di se gona. Batho ba be ba se na tšona mehleng yeo. Batho ba bantši ba be ba sepela ka maoto gomme go be go ba tšea matšatši a e ka bago a mararo gore ba fihle Jerusalema.
Mo nakong ye, Josefa o be a na le lapa le legolo. Ka baka leo, go be go na le bana babo Jesu ba banyenyane bao ba bego ba swanetše go hlokomelwa. Ngwageng wo, Josefa le Maria ba ile ba tloga Jerusalema le bana ba bona gomme ba tšea leeto le letelele la go boela gae Natsaretha. Bona ba be ba nagana gore Jesu o sehlopheng sa batho bao ba sepelago le bona. Eupša ge ba khutša tseleng, ba hwetša a se gona. Ba mo nyaka gare ga metswalo ya bona le bagwera, eupša ba se mo hwetše! Ka gona ba boela Jerusalema ba yo mo nyaka moo.
Mafelelong ba mo hwetša mo a na le barutiši ba. O be a ba theeditše e bile a ba botšiša dipotšišo. Batho ka moka ba be ba makaditšwe ke kamoo Jesu a lego bohlale ka gona. Eupša Maria a re go yena: “Ngwanaka, ke ka baka la’ng o re dirile ka tsela ye? Nna le tatago re be re go nyaka re tshwenyegile kudu.”
Jesu a re go bona: “Ke ka baka la’ng le be le nnyaka? Na le be le sa tsebe gore ke swanetše go ba ntlong ya Tate?”
Ee, Jesu o be a rata go ba moo a ka ithutago ka Modimo. Na ye ga se tsela yeo le rena re swanetšego go ikwa ka yona? Ge Jesu a be a le ga gabo kua Natsaretha, o be a eya dibokeng beke e nngwe le e nngwe. Ka ge ka mehla a be a theetša ka kelohloko, o ile a ithuta dilo tše dintši ka Beibeleng. Anke le rena re swane le Jesu gomme re latele mohlala wa gagwe.
Luka 2:41-52; Mateo 13:53-56.
Dipotšišo
- Jesu o bonagala a na le nywaga e mekae mo seswantšhong, gomme mo a lego gona ke kae?
- Josefa o be a dira’ng le lapa la gagwe ngwaga o mongwe le o mongwe?
- Ka morago ga go fetša letšatši ba le leetong la go boela gae, ke ka baka la’ng Josefa le Maria ba ile ba boela Jerusalema?
- Josefa le Maria ba ile ba hwetša Jesu kae, gomme ke ka baka la’ng batho moo ba be ba maketše?
- Jesu o ile a re’ng go Maria mmagwe?
- Re ka ekiša Jesu bjang tabeng ya go ithuta ka Modimo?
Dipotšišo tša tlaleletšo
- Bala Luka 2:41-52.
Gaešita le ge Molao o be o nyaka gore e be banna feela bao ba bago gona menyanyeng ya ngwaga le ngwaga, ke mohlala ofe o mobotse wo Josefa le Maria ba o beetšego batswadi lehono? (Luka 2:41; Doit. 16:16; 31:12; Die. 22:6)
Jesu o beetše bjang bafsa lehono mohlala o mobotse wa gore ba ikokobeletše batswadi ba bona? (Luka 2:51; Doit. 5:16; Die. 23:22; Bakol. 3:20)
- Bala Mateo 13:53-56.
Bana babo Jesu ba bane bao go bolelwago ka bona ka Beibeleng ke bomang, gona ka morago ba babedi ba bona ba ile ba dirišwa bjang ka phuthegong ya Bokriste? (Mat. 13:55; Dit. 12:17; 15:6, 13; 21:18; Bagal. 1:19; Jak. 1:1; Juda 1)


text:
Tumelo ya Nicea
Re dumela go Modimo o tee Tate yo maatla ka moka, Mohlodi wa legodimo le lefase, wa tšohle tše di bonwago le tše de sa bonwego,
Re dumela go Morena o tee Jesu Kriste, Morwa Modimo motswalwanoši, Yo a tswetšwego ke Tate pele ga mehla ka moka, Modimo yo a tšwago go Modimo, Seetša se se tšwago Seetšeng, Modimo wa makgonthe yo a tšwago go Modimo wa mmakgonthe, Yo a tswetšego a sa bopšago, Yo boyena bja gagwe bo lego tee le Tate,Yo dilo ka moka di dirilwego ka yena; Yo a ilego a theoga magodimong, ka baka la rena batho, le ka baka la phološo ya rena, A namafatšwa ka maatla a Moya o Mokgethwa go Maria Kgarebe, gomme a ba motho, A bapolelwa rena sefapanong mehleng ya Pontius Pilatus. A hlokofatšwa, A bolokwa, A tsoga ka letšatši la boraro, ka mo mangwalo a bolelago ka gona, a rotogela magodimong, O dutše ka letsogong le letona la Tate; Gomme o tlo boa ka letago go ahlola ba ba phelago le ba ba hwilego: Yo mmušo wa gagwe o ka se bego le bofelo.
Re dumela le go Moya o Mokgethwa, Morena, Mophediši, yo a tšwago go Tate le Morwa; A khunamelwago, a tumišwago gammogo le Tate, le Morwa, Yo a boletšego ka baporofeta.
Re dumela Kereke e tee, ye kgethwa, ye Bohle, ya Baapostola. Re dumela le Kolobetšo e tee ya go swarela dibe, Gomme ke letetše tsogo ya bahu, Le bophelo bja nako e tlago.